text:
30 dicembre 2007
Un blog intun clic
29 dicembre 2007
Fiestis alchimistichis
Dopo un biel pôc di timp o ai tornât a meti il nâs te scansie de biblioteche par divertiment e mi soi cjolt cualchi libri di lei, che si zonte a chel che mi à puartât Bambin Gjesù.
Une persone speciâl mi à conseât chest libri "L'Alchimista" di Paulo Coelho. Lu ai a pene tacât ma la sô maniere di scrivi sute e direte mi divertìs pardabon. Cui lui aial za let di voaltris? Ma mi racomandi: no stait a gjavâmi la sorprese dal finâl!
28 dicembre 2007
Cence peraulis
E ca di un pôc si torne a tacâ :-)
27 dicembre 2007
Regâl di lei
26 dicembre 2007
Bon 2008!
25 dicembre 2007
Bon Nadâl ai grancj ma soredut ai piçui
24 dicembre 2007
Charlie Chaplin, 1899-1977
Trente agns indaûr, la dì di Nadâl dal 1977 in Svuizare al murive Charlie Chaplin.
Ducj lu ricuardin come Charlot, ma un dai films che mi son plasût di plui al è cence dubi: "Il Grant Ditatôr", un cine dal 1940 ma che al semee scrit chê altre dì, come che si pues scoltâ dal Discors finâl ae umanitât che us met ta chest clip.
Bon Nadâl a ducj e ancje a ti, Charlie.
23 dicembre 2007
Bon Nadâl cu La Pastorele
O ringrazii il Jaio par chest biel regâl e o auguri a ducj i letôrs dal blog un Bon Nadâl e un Bon Principi.
Come che mi à scrit ancje il Carli:
Bon Nadâl, Bon Finiment e Miôr Principi
Che lis flamis e i fums dai pignarûi
nus puartin un avignî di pâs e di libertât.
La Pastorele
Di Nadâl chest an ti prei
Cjantimi la pastorele
Din don dan cun doi cjargnei
Din don dan e une cjargnele
E sot mieze gnot
Se o soi za pognet
Tegnimi dismot
E o sarai cuiet
Po, se a 'nd è la lune
Impensiti in chê volte
Cuant che a fâ furtune
Nô si lave vie
Cence nancje un franc
E nuie inte sachete
Dome un toc di pan...
... Un toc di pan.
Di Nadâl o sin ducj biei
Par cjantâ la pastorele
Dami un lapis e dami un sfuei
Che o le scrîf a la mê biele
Di Nadâl se tu mi spietis
O cjantarai la pastorele.
Din din dan cun lis cjampanis
Bon Nadâl ae mê cjargnele.
22 dicembre 2007
A chei de barete nissun je pete
ps: vêso scrit ancje voaltris la letarute al Bambin Gjesù? ce i vêso domandât?
Premi a Luca e Carlo
Farcadice al à 4 pontadis: Colonia Caroya, Charleroi, Umkomaas e Toronto.
Chest l'estrat dal verbâl de jurie:
"[...] Cjapant in considerazion sei Diari di viaç, Charleroi, Belgjiche sei Diari di viaç, Umkomaas, Sud Afriche, la Comission e consegne il premi a:
Farcadice, Diari di viaç di Carlo Della Vedova e Luca Peresson
cun cheste motivazion:
"L'otim nivel di realizazion professionâl des dôs oparis (Diari di viaç, Charleroi, Belgjiche e Diari di viaç, Umkomaas, Sud Afriche) al è compagnât di une sielte atente dai materiâi, di une sensibilitât indiscutibile tal savê condusi lis intervistis, di une composizion de imagjin acurade e elegante che e riclame a di une culture cinematografiche vivarose, e al è metût in evidence par vie di un montaç eficaç, li che il snait, dentri di un progjet cussì complès, al rive a coinvolzi dal dut il spetatôr [...]".
Ju ringrazii ancje par vêmi dât l'onôr di contribuî a chest progjet cuntun gno piçul intervent.
Compliments di cûr!!!
21 dicembre 2007
Piçulis grandis sodisfazions
20 dicembre 2007
Slovenie in Schengen
O capìs che cualchidun al sedi preocupât di chest, ancje par un discors di sigurece, ma jo o pensi che finalmentri si zire pagjine sierant un cjapitul di divisions lungjis cuasit un secul!
E sperìn che a gambiin maniere di pensâ ducj chei che a àn tal cjâf chê brute definizion dal Friûl: "la sentinella sul confine orientale"!!!
Dolce letarute
19 dicembre 2007
18 dicembre 2007
Eletrocjadene di Nadâl
Nol è Nadâl cence il zugut di auguris di Nadâl, e cussì chei simpaticons dal blog Corona's a àn inmaneât une cjadene di Sant Antoni... Joi ce biel! Ve chi lis mês rispuestis:
Trê adietîfs par descrivi il to blog:
Furlan, sticeboris, rispietôs (de grafie de lenghe furlane)
Trops blogarins âstu cognossût di persone?
1, 2, 3, 4, 5 ... parcè metisi un limit?
Cuâl blogarin varessistu gust di cognossi di persone?
La domande valie dome pai blogarins o ancje pes blogarinis? ;-) Però stant che no si rispuint mai a une domande cuntune altre domande... Ma thermonuke dulà isal finît? ;-)
Cuâl isal il prin blog che tu leis a buinore?
Ma al è clâr: chel chi, ve! ;-)
Fasaressistu fieste se al sieràs cuâl blog?
Nissun: libertât di espression par ducj!
Fâs talent scout: segnale un zovin blogarin-promesse.
Trentespagnolets: lait a viodi... al è "sul prin dâ sù", ma al è propit simpatic e al fasarà strade... magari al scrivarà ancje un libri ;-)
Fat.
E cumò o passi l'Elettrocjadenefurlane a la blogarine furlane in Egjit la Chiara, a Simone e a Renzo
17 dicembre 2007
Miercus al è consei comunâl
Par viodi l'ordin dal dì, fracait achì.
16 dicembre 2007
Honsell su pre Toni
Tal prin coment us met un articul li che si ripuartin lis declarazions di Honsell.
La mostre sui libris di pre Toni e larà indevant fint ai 6 di Zenâr dal 2008.
15 dicembre 2007
Auguris in Vile
Chest an, cuant che mi è rivât l'invît, o ai viodût cun plasê che si son visâts ancje di fâ i auguris par furlan, dongje des tantis lenghis che a son stadis dopradis par scrivi il biliet.
Mi visi che l'an passât o vevi segnalât la mancjance e chest an a àn viodût di meti a puest. Sperìn che al sedi un piçul segnâl par miorâ un ategjament suntun argoment che nol è stât tratât ben dal nestri grup regjonâl in ocasion de discussion de gnove leç di tutele de lenghe furlane.
14 dicembre 2007
13 dicembre 2007
Bad Santa
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
Sante Luzie in Patrie
SANTE LUZIE
Sante Luzie benedete,
aio di dîle propri sclete?
Jo o volarès dal to bon cûr
un plasê… devantdaûr!
Ce mi zovie mai la viste
su la tiere cussì triste?
Ce aio di fâ mò dai miei voi
cuant che il mont al è un imbroi?
Ce biel viodi chês maseriis,
chest ledan, chestis tristeriis,
chestis tantis robariis
par chel mostri di paîs!
Viodi musis rabeosis,
ongulis lungjis e cragnosis,
balarins e cjochelis
che a blestemin sot lis stelis!
Ce biel gust viodi frutatis
sgherlis, socis, sfaçadatis;
o fantats cussì dordei
che a no san cjatâ di miei!
Sante Luzie benedete,
aio di dîle propri sclete?
No saressial miei sei vuarp
e pe anime e pal cuarp?
Pre Bepo Marchet 1946Cussì al scriveve pre Bepo 60 agns e passe indaûr. Ma jo o pensi che al sedi stât masse pessimist.
Conciert di Nadâl
Te stesse sere al sarà consegnât ancje il premi "Une vôs par ducj" volût de famee Maschio par ricuardâ il nono Pippo.
12 dicembre 2007
Solidarietât a Sant Tomâs
Un grazie a Anna e a ducj i volantaris che a àn decidût di impegnâsi ancje chest an.
L'apontament al è par cheste domenie ai 16 di Dicembar des 2 e mieze dopomisdì fint di sere par fâ dal ben: jo o pensi che o larai tor lis 5.
Al sarès biel cjatâsi cualchi blogarin alì par dâ une man: al baste pôc par judâ tant!
Par viodi la locandine plui grande, fracait achì!
Premiazion dal concors Estroverso
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
11 dicembre 2007
Cjâr amì, ti scrîf
10 dicembre 2007
Dalai Lama a Udin
Però i nestris politics al semee che a vedin pôre a dâ solidarietât a chest om parcè che forsit a àn pôre di cualchi conseguence de Cine, di fâi displasê al stât che al à colonizât il Tibet e esiliât il Dalai Lama: in Tibet al è un reât ancje vê dome une foto dal Dalai Lama te sachete!
La Cine e je un stât che ducj a cjalin come la gnove frontiere de economie, ma masse voltis si dismenteisi che in Cine no son rispietâts i dirits civîi!
O speri che te politiche di cjase nestre, cualchidun al vedi lis balis par denunciâ cheste vergogne, sotane de sêt di insiorâsi cuntun paîs che al spiete dome che chest siorut al mueri par podê dâ la ultime legnade al Tibet!
Politics tirait fûr lis balis!
09 dicembre 2007
Pensâ difarent
Nome chei che a son cussì mats di pensâ di podê gambiâ il mont, a rivin a gambiâlu pardabon.
E pre Toni al diseve ancje "Se no rivais a gambiâ il mont, cirît che il mont no us gambii voaltris. Se no rivais a salvâlu, metêtle dute par che no us sassini".
Un grazie a Aldo par vê tirât fûr chest filmât.
Il Lunari des Furlanis
08 dicembre 2007
Vie lui, vie ducj
Cumò, dentri di 20 dîs (mi pâr che cussì al sedi il tiermini), al rivarà il comissari che al puartarà l'ent fint aes prossimis elezions.
Mi displâs che cheste vicende si sedi sierade ta cheste maniere. Strassoldo al à fat un erôr e al jere just che al lassàs la incarghe... Nol à volût molâ, ma ce aial risolt? Mah?!
Ducj a cjase (pecjât) e si torne a votâ in primevere.
07 dicembre 2007
R.esistence in Dub
Vuê us met il video de esibizion: la vôs e je chê di DJ Tubet!
Lenghe furlane europeane
Pecjât che chei che a varessin dibisugne di vignî a scoltâ la cunvigne probabilmentri no saran: dute chê rie di conseîrs regjonâi e politics de nestre regjon che a continuin a trai cuintri de tutele de lenghe furlane.
06 dicembre 2007
Un tic di toponomastiche
O ringrazii Federica che mi àn mandât cheste robute :-)
05 dicembre 2007
Tondo: che e sedi la volte buine?
Cui che nol à mai molât e che in dì di vuê al à dimostrât di crodi intune vitorie al è Renzo Tondo. Cualchidun, come il senadôr di Martignà (provincie di Gjenue), al continue a dî che "Renzo nol va ben, al è adore par fâ nons" e balis variis, ma inmò nol à une alternative: magari spietìno che al vegni il 2009 par tirâ fûr un non? (viodêt che si vote te primavere dal 2008!).
Sperìn che e sedi la volte buine e che a Renzo i vegnin dade la pussibilitât che tal 2003 i è stade neade: lui, Renzo, intant al è za partît.
04 dicembre 2007
Benvignût Santino Roya
O fâs lis congratulazions a so pari, il gno amì Claudio Roya che al lavore a Radio FM Communicar, a la mame Maria Laura e al fradi Luca.
Un altri furlanargjentin che al fâs cressi la biele comunitât furlane di Colonia Caroya!
03 dicembre 2007
Cun Loris Vescovo in Gnove Zelande
Al à screât un blog che si pues lei par viodi ce che al cumbine ta chest so biel viaç.
Mandi Loris e mandi a ducj i furlans di là jù!
(te foto fate a Taupo, Gnove Zelande, di çampe a drete: Devid Cudicio di Torean di Cividât, Loris Vescovo e Doro Zanini di Udin)
02 dicembre 2007
Premi Friûl 2007
Si è sierât il premi Friûl e chest an son stât premiâts i R.esistence in dub, che a fasin musiche ispirantsi a la Gjamaiche cjantant par furlan.
Il zovin che al fevele sul palc al è DJ Tubet.
01 dicembre 2007
Zornade cuintri dal AIDS
Une des formis di trasmission de malatie e je chê midiant di rapuarts sessuâi.
Se us capite di vê rapuarts ocasionâi, stait atents: jo no condivît che lis personis a vedin esperiencis dome dentri dal matrimoni e dome pe procreazion.
L'argoment al è une vore dificil e no volarès dî banalitâts.
Mi limiti a dâ un consei, no dome par evitâ gravidancis no voludis: dopraitlu.
30 novembre 2007
Sant Andree, il purcit su la bree
Ogni cuâl trat mi capite di fermâmi a fâ cuatri cjacaris cun chei che a àn viodudis cori plui stagjons di me e dispès lis contis che a legrin chescj incuintris a tachin cu la classiche formule "Mi visi che…". Un panin cul salam al ufrì la ocasion par tornâ cul ricuart a etis aromai lontanis, une vore duris ma ancje bielis par chel che lis à vivudis, forsit parcè che leadis cetant a un periodi de vite cuant che il jessi gaiarins al prevaleve ancjemò su lis preocupazions che in curt a varessin vût il sorevint.
"In campagne, cuant che l'unvier al clucive sot di une coltre penze di nêf, pocjis a jerin lis ocasions di fâ fieste.
La vuere e jere finide di pôc, ma la bataie cuotidiane par sbarcjâ il lunari no veve voie di cognossi nissun armistizi.
Une des pocjis ecezions si presentave tor dai ultins dîs di novembar.
In particolâr la tradizion contadine e fissave pal trente, un di chei apontaments plui bramâts di dut l'an e su la bocje al coreve cun suturne sacralitât il sproc "Sant Andree, il purcit su le bree!".
Tant che ogni so predecessôr, dut câs, il protagonist de zornade di chel an al spietave cence savê il so destin tal piçul cjôt insom dal curtîl. Anzit, vadì che si visave cun tant agrât di chê buinore cuant che un contadin si veve sistemât il cjapiel e cuntune vosone al veve confermât "O cjol chel!", contentant il frut che lu compagnave e che pie no pie al rivave sore dal sierai li che une scrove e tignive a ments la sô fiolance colôr di rose.
Di chel dì indevant al jere stât tirât sù cun dutis lis graciis, figotât e sossolât. In curt al varès scuviert il parcè di tante atenzion.
Forsit al veve tacât a nasâ puce di stiç di cuant che par doi dîs lu vevi tignût a dizun.
Chei vogluts neris mi fissavin cun fâ interogatîf intant che o sieravi la puartele dal cjôt. Aromai al jere scûr e il frêt, che al becave, al prometeve un altri regâl cjandit, dopo des sblancjadis dai dîs passâts. Il cîl al mantignì lis promessis dopo cene, cuant che o cjalavi de mê cjamarute chei cuatri mûrs che a clucivin pe ultime gnot chel ospit toful di chel an. E intant che il mulin dal cîl al tacave a masanâ gjenerôs flocs cjandits, o sintì za in chê volte une grande nostalgjie.
I glons des cjampanis mi derin la buine gnot e mi indurmidii sintint i miei ducj cjapâts tal finî i ultins preparatîfs par l'indoman.
Come simpri la cjase e jevà une vore adore. Il businôr de cusine, propit sot de mê cjamarute, cun dolcece mi tirà fûr de val dai insiums.
O cognossei clare la vôs dal vieri purcitâr dal paîs che, cu la solite baldance di chei che a àn une considerazion masse grande de lôr part, al jere par preparâ i siei fiers dal mistîr.
Une curiositât sadiche mi tirà fûr des coltris e, cence volê fâmi viodi, mi fasei fûr cirint di vualmâ lis lamis che a lusivin ordenadis cuntune cure scuasit chirurgjiche su la taule de cusine. Intant che o rimiravi chel glaçât e signestri campionari di art purcitarie, un "Bundì!" al segnalâ che il gno tentatîf di no jessi scuviert al jere falît e ancje par me al jere rivât il moment di cjapâ part al rituâl.
Cence grant entusiasim o cjapai l'invît a preparâmi. Cuant che o foi vistût, o lei jù pe gulizion. No vei il timp di gjoldimi la scudielone di lat, che za mi cjatai te nêf fin tai zenoi dut cjapât tal me compit: tignî la cuarde che in curt e varès menât, cence tante creance, il purcit viers la sô "fieste".
Che semplice incarghe mi semeà di fondamentâl impuartance, dât che o jeri il vuardian dal unic imprest che al varès permetût di tacâ la "cerimonie".
Cence visâmi plui de maluserie dai miei insiums, o stavi braurôs e dret tant che un pichet denant dal cjôt in spiete di consegnâ al vieri purcitât, al pai e a so fradi la gruesse soie.
Ogni braure e svant si sdrumarin cuant che o sintii il rugnâ dal grant nemâl. O cirii di fâ une timide resistence intal moment che o scugnii consegnâ la cuarde ai grancj, ma lis mês manutis fredis a molarin prest denant de fuarce dal barbe.
O restai glaçât te nêf, che cence remission e continuave a vignî jù.
O varès volût scjampâ a pene che il trement berghelâ de bestie al sbregà l'aiar, ma o restai di clap, fermât di un assurt sens dal dovê che mi impedive di bandonâ il lûc des operazions.
Di bot al fo un cidinôr che mi insuspietì.
Cuant che o viodei jessi dal cjôt i miei a mans scjassant e blestemant come pocjis voltis ju vevi sintûts, o sintii une strane gjonde. Jo, la mame e la agne o lerin dongje a chei oms e, viodût chei segns che a vevin intor, no mi coventà scoltâ lis spiegazions di gno pari par capî che no jerin rivâts adore te lôr intenzion e il purcit sflacjôs al veve resistût cun fuarce a chel tentatîf di menâlu al creatôr.
I trê si netarin di corse e intant che i doi fradis a faserin viodi di vê cualchi dubi tal tornâ a frontâ subit la bestie che seont lôr e veve mostrade une fuarce sore nature, il vieri purcitâr, ferît plui tal orgoi che tal fisic, al le dret tal lûc dal duel.
"A cost di strissinâlu di bessôl, cumò lu sistemi jo!".
Al fruçâ il cjapiel sul cjâf, al sparì tal scûr dal cjôt, lassantnus dongje de cjalderie, li che di timp e jere daûr a bulî la aghe.
La lote e continuà par cetancj minûts jenfri blestemis e rugnadis, fintremai che di gnûf al tornà il cidinôr dentri chei cuatri mûrs.
Di bot une sagome e jessì de puartele dal cjôt, lant tal mieç dal curtîl.
Si fermà a pôcs metris di nô cul cjapiel butât un tic a drete e il voli braurôs di cui che intun bot al jere rivât adore a svindicâ cetantis gjenerazions suinis.
Al rugnâ sodisfat, scjadenant il bonspirt dai presints.
Purtrop par lui e fo une glorie efimare, che e scugnî rassegnâsi a niçulâ jù dai luncs raclis di faiâr ben in rie tal camarin di cjase mê.
Se mi visi ben, no crôt che il vieri purcitâr al sedi plui jentrât intun cjôt cence la juste assistence."
Chel panin cul salam al veve un gust diviers dal solit…
29 novembre 2007
I Savoia a domandin un risarciment
A cheste domande, a mi mi ven dome une rispueste: cheste chi sot...
28 novembre 2007
Gambiaments in consei
27 novembre 2007
Contribûts par Maian
Assessorât ae politichis sociâls e pai zovins
al Comun di Maian (tot: 18300 euros) par:
Centri sociâl di Deveà: 2900 euros
Centri sociâl di Cjasesole: 2900 euros
Centri sociâl di Pêrs 2500 euros
Centri sociâl di Farle 2500 euros
Centri sociâl di Sant Salvadôr 2500 euros
Centri sociâl di Trivià 2500 euros
Centri sociâl di Susans 2500 euros
ae Parochie di Ss. Pieri e Pauli (Maian): 2500 euros
e dal assessorât al turisim ae Pro Majano: 9.000 euros.
O torni a dî ce che o ai dit ancje in consei comunâl: grazie a Adriano Piuzzi, assessôr aes Politichis sociâls e pai zovins de Provincie di Udin, par dut ce che al à fat fint cumò pal nestri comun e pes associazions dal nestri teritori.
26 novembre 2007
Peraulis crosadis a Felet
A Tavagnà un imprest didatic par furlan
La aministrazion comunâl di Tavagnà e à realizât un impuartant imprest ludic didatic par svicinâ i plui piçui al ûs de lenghe furlane a scuele: Peraulis crosadis e altris zûcs enigmistics.
Come che si lei te prefazion dal librut, patrocinât ancje de Agjenzie regjonâl pe lenghe furlane, “Ai 26 di Setembar dute Europe e à celebrât la Zornade europeane des lenghis e duncje ancje chês locâls. Fint dal 2001 (che al è stât l'an european des lenghis) il Consei de Europe al à volût dedicâ cheste zornade di fin Setembar a chest impuartant argoment, marcant a clâr trê principis di fonde: “la Europe e je plurilengâl e lu sarà simpri; l'aprendiment des lenghis al ufrìs une oportunitât ai citadins; ognidun al è in stât di fâlu”.
La finalitât di chest progjet e je propit chê di judâ i fruts a incressi la lôr paronance de lenghe furlane.
Il librut al è stât distribuît ai arlêfs des classis tierce, cuarte e cuinte des scuelis primariis dal comun (plui di 330 fruts) parcè che, come che al à vût dit Mario Pezzetta, sindic di Tavagnà e promotôr de iniziative, “Dome tacant dai plui zovins si pues garantî un avignî ae lenghe furlane che e rapresente un element identitari tra i plui impuartants de nestre comunitât, cu la sperance che e deventi simpri di plui ancje ocasion di confront e contat tra lis tantis culturis che a vivin sul nestri teritori”.
La publicazion e je nassude di une sinergjie tra il Sportel pe lenghe furlane dal Comun di Tavagnà e la cjase editore Kappavu che e à curât la realizazion de publicazion che si presente cu la ambizion di podê jessi di esempli ancje par prossimis esperiencis similârs.
“Intun mont che al devente simpri plui piçul midiant des gnovis tecnologjiis” al continue Pezzetta “Ancje il Vieri Continent al à di frontâ il pericul de omologazion des culturis. Chest progjet al nas propit par fâ rifleti su la impuartance de difese de nestre lenghe e de nestre tradizion, no par sierâsi tal nestri “curtîl”, ma te convinzion che dome valorizant il "particolâr" si pues pandi une culture de integrazion tra lis identitâts diferentis presintis in Europe e duncje ancje tal nestri comun”.
Lis primis reazions a son stadis une vore positivis e ancje i insegnants des classis, che a àn ricevût il libretut, a àn preseât il progjet che si presente come un imprest util par imparâ zuiant, come che al è just che a fasin i fruts.
Info:
lenghe.furlane@comune.tavagnacco.ud.it oppure tel 0432/577326
25 novembre 2007
Zornade cuintri de violence su lis feminis
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
24 novembre 2007
La agonie de politiche
O ai scoltât tancj intervents populiscj, int che e berghelave e cjâf grup di partît che come il leghist che par sputanâ Strassoldo, cavalcant la onde de moralizazion, si invente un ricat, smentît di ducj: figure di cjocolatin.
Chel document firmât di Strassoldo e Tavoschi al è stât un erôr e une robe che no veve di jessi fate, ma rivâ a tirâ ledan ta chê maniere, propit no mi à plasût.
Mi àn plasût i intervents di Adriano Piuzzi e Fabio D'Andrea, che a àn condanât l'episodi dal pat Strassoldo-Tavoschi, ma a àn difindût l'ent Provinciâl e il lavôr fat fint cumò.
Udc e Lega Nord spacadis vinars in consei, vuê si son dimetûts l'assessôr Decorte dal Udc e i assessôrs di AN...
E pal moment dut rinviât al prossim consei provinciâl (altris 15 dîs?...).
Al reste il fat che chest episodi al restarà tai libris come il paradigme de sconfite de politiche. Su ogni front.
23 novembre 2007
Pasolini domenie a Felet
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
22 novembre 2007
Snaidero viers il NO
Ma ce che forsit al interessave di plui il mont de politiche e jere dal sigûr la sielte di Edi Snaidero (te foto).
Al è probabil che Edi Snaidero al disi di NO a la candidature pes regjonâls.
E zire vôs che lui al ves za decidût di timp, ma che cualchidun i vedi dit di spietâ prin di anunciâ la rinuncie.
No si trate cussì une persone par ben che e veve pensât di impegnâsi (intun prin moment forsit pardabon) intun mont che nol è propit il so.
Dute cheste vicende e je stade gjestide une vore mâl e plui di cualchidun al varès di sintîsi in debit cun Edi Snaidero pe maniere che al è stât strumentalizât.
Tra l'altri cumò o sin di gnûf te situazion di partence.
Ce si spietial a formalizâ une volte par dutis la candidature di Renzo Tondo per regjonâls 2008?
21 novembre 2007
Consei comunâl e gnûf cjâfgrup
La cuestion politiche plui interessante e sarà la presentazion dal gnûf cjâfgrup di Forza Italia, ancje se no sai fint cuant che si doprarà chest non...
Stant che Gaggiano al à dit che lui al à fat il grup di An, lui al fasarà il cjâfgrup di se ste e duncje la sielte par Forza Italia il cercli si strenç...
ps: dopo che o ai fat il post, ve ca la convocazion...
20 novembre 2007
No son plui 20 agns
19 novembre 2007
Disasi dai zovins
E je vere che a son ciertis situazions che a van tignudis sot voli: baste dome lei i fats di cronache sucedûts a Maian tal ultin an... nancje chi o sin plui intune realtât bucoliche: ma lu sino mai stâts? Situazions dificilis a son simpri stadis.
Chest al è avonde lapalissian e se si reste sul gjenerâl al è facil dî robis scontadis e colâ te retoriche.
Ma se si va tal particolâr al è ancje il risi di pescjâ une "buiace" se no si dâ argomentazions particolârs e precisis. Duncje il mert di cui che al à stiçade la cuestion al è chel di vê dât la ocasion di fevelâ di un aspiet de nestre societât; la pecje e sta tal vê trat cussì, avonde malut, forsit parcè che al jere nervôs: magari la dì dopo no le varès frontade ta chê maniere.
Jo o pensi che cualchi volte si esagjere tal volê meti une "cjampane di veri" sui zovins: si fevele di "disasi dai zovins" che no san dulà lâ. Secont me nol è il "puest" che al risolf il probleme, ma a son i rapuarts che a àn di nassi tra di lôr. ASD Majanese (comprindût il grup di zovins che no son dome une scuadre, ma ancje un grup di amîs), ma ancje Libertas, ma ancje dutis lis altris associazions (ancje la Pro Maian, ma ancje lis realtâts plui piçulis) a son daûr a fâ un lavoron ecezionâl che probabilmentri nancje il comun al rivarès a fâ bessôl cui centris di agregazion e altris iniziativis similârs propit parcè che intune associazion e je une struture e un sisteme di rapuarts che al garantìs i iscrits. Nol è un câs che i "centris di agregazions" o "centris sociâi" che a funzionin di plui ancje a Maian e frazions a son in man a Associazions o comitâts une vore atîfs: duncje, come che o disevi, nol è un puest che al risolf il probleme, ma lis personis che lu fasin funzionâ.
Ma il discors al è pardabon masse dificil di risolvi in pocjis riis, e o speri che la discussion che e ven no vedi di ridusisi a un "gjalinâr di barufis". Par plasê.
18 novembre 2007
Zornade in ricuart des vitimis de strade
Un pinsîr par chei che no son plui, ma ancje par chei che a son restâts, ma che no rivin a dismenteâju...
Par fermâ la stragje stradâl, precedence a la vite: simpri!
Domenie cun pre Toni e la sô sapience
Par furtune che al è Marino che sul so blog al continue a dâ vôs a pre Antoni Beline:
Un popul cence storie nol va indenant; al va indenant il cuarp ma no il popul. Si pues fâ di mancul di lâ a messe e no crôt di blestemâ, ma cence culture e cence religjon no si va indenant. La religjon e je alc di plui profont dal lâ a scuele.
(pre Toni Beline)
17 novembre 2007
Gnot di amôr
Gnot di amôr
Caricato da christianromanini
Îr o ai stât a cjatâ Sdrindule, che o saludi e o ringrazii pe simpatie e pe disponibilitât.
O ai comprât il Cd cu lis sôs cjançons e lui mi à regalât il test di chê sô plui biele, chê che e restarà come "Stelutis alpinis":
Gnot di amôr
peraulis e musiche di Sdrindule
Gnot e dì
jo ti viôt chi cun me,
ma ce frêt di bessôl chi tal jet:
jo o crodevi di vêti par me dute la vite.
O vevi un agnul poiât chi sul cûr
mi diseve “cun te o soi sigûr",
"tenmi strete plui strete, di amôr o mûr”.
Tu la sole, la prime, l'amôr,
o ai passât masse timp di bessôl,
jo ti cjali tai voi e o capìs no tu puedis lassâmi.
Une gnot che no conte par te,
une vite che e va vie cun te,
e tu agnul dal gno Paradîs cence di me.
E tu vâs vie cence dîmi nuie,
al reste il cjalt dal to cuarp
ta chel jet, jo no ai plui nuie:
jo ti prei, Signôr, jude il gno dolôr.
O vevin scrit su chel arbul tal viâl
“jo e te” cuntun segn sul cûr.
O vevin dit une dì “O tornarìn, o sarìn insieme”.
Sì chel segn lu veve il gno cûr
e chel viâl al fâs pôre, al è scûr,
nancje il cjant di un amôr che al dîs “Jo o mûr”.
E tu vâs vie cence dîmi nuie,
ilusion di un moment, di une gnot, di une bausie...
jo le spieti ca, ma no tornarà.
note:
la version trascrite e rispiete lis regulis gramaticâls de lenghe furlane, po dopo, come che al sucêt tal fevelât ciertis elisions a son naturâls e duncje no stait a bruntulâmi se ce che al è scrit no lu sintîs tal cjantât.
O ringrazii Sdrindule che mi à dât il permès di meti la cjançon in rêt: un regâl pai furlans di dut il mont!
Cui che al volès comprâ il Cd al pues lâ a cjatâlu a cjase a Pagnà in "via della motta, 5/c", ma se lu visais par telefon, us spieghe cemût rivâ:
Sdrindule 0432/661325
o mandâ une mail a:
dipetardo@libero.it
16 novembre 2007
Il Diari di Tosoni
Plantis sul Cuel
Par chest i ai prometût che o varès fevelât dal Cuel dal Fum, che al è un pôc che no trati sul blog.
Lant a cjalâ indaûr, mi soi impensât che za cualchidun al veve fevelât di speciis vegjetâls in pericul e vuê o propon une discussion "verde": ce proponêso par inverdî il Cuel dal Fum?
Ps1: ancje se l'assessôr ai LLPP Zucchiatti al dîs che no nus lei simpri, stait trancuii che ducj i sugjeriments i saran recapitâts, stant che dal sigûr al è za stât visât.
Ps2: rivìno a discuti cence scanâsi? ;-)
15 novembre 2007
La Pro Majano e ringrazie i colaboradôrs
Il motîf: ringraziâ i 100 e passe colaboradôr che a àn judât il Gnut e la Pro Loco in dutis lis ativitâts di chest ultin an.
E a son stadis propit tantis:
- il Festival;
- Friuli Doc;
- la cene furlane a Traversetolo;
- l'apontament dai vins a Lignan e vie indevant cu lis tantis iniziativis dal Gjal.
14 novembre 2007
13 novembre 2007
Ridistrubuzion des deleghis
Dut câs, pal moment e je stade fate ancje une ridistribuzion des deleghis.
Prime di lâ indevant, o aprofiti par fâi di gnûf i compliments e i auguris di bon lavôr a Stefano, cu la sperance che lu fasedin lavorâ te maniere miôr (e a lunc) e che nol vedi di passâ ce che o ai passât jo.
Tornant a la cuestion de ridistribuzion, lait a viodi lis gnovis deleghis: fracait achì
12 novembre 2007
Ring
A mi chest scuintri nol è che mi interessi plui di tant: o ai masse difiets par metimi a judicâ chei altris, però o soi curiôs di viodi fint dulà che e rive la discussion... magari o lassi un coment ancje jo... ma no cumò.
11 novembre 2007
Sant Martin
La corse, lis cjastinis, i ufiei, i fruts e il soreli, ma nol jere Feliciano daûr dal banc...
Di là sù però un tai di ribuele lu à bevût cun noltris.
Furlan di Aldo
Di po Aldo, ma dulà si puedial vignî a scoltâti une sere?
I 60 agns di messe di don Remigio
Auguris!
10 novembre 2007
Auguris a la Ninine
Te foto no sarà une torte cu lis cjandelutis, ma a mi chest mi plâs un casin!
Gjeometrie invernâl
Cussì, cjapade la machinute fotografiche o ai fat cualchi foto: ce us semeial?
gjeometrie invernâl 01
gjeometrie invernâl 02
gjeometrie invernâl 03
gjeometrie invernâl 04
gjeometrie invernâl 05
gjeometrie invernâl 06
Un grazie al gno pari che al à intassât i lens.
Ps: sì, sì... lu sai... l'Unvier al tache a Dicembar, ma mi pareve plui adat chest non pluitost che cjalâ sul Lunari... e po, cemût di disial? No esistin plui lis stagjons di mieç... :-)


c: text/html

text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Neemie
Cjapitul 4
NEEMIE AL TORNE E SI DÀ DA FÂ
Misuris di difese
4 1 Ma cuant che Sanbalat, Tubie, i arabos, i amonits e i asdodits a vignirin a savê che la vore tes muris di Gjerusalem e leve indenant e che i slambris a tacavin a sierâsi, si inrabiarin al ultin fin 2 e ducj insieme a complotarin di vignî a tacâ Gjerusalem e a semenâ la confusion. 3 Alore nô o prearin il nestri Diu e cuintri di lôr o meterin vuaitis dì e gnot par parâsi dai lôr atacs. 4 Chei di Gjude a disevin: “Chei ch’a puartin no àn plui fuarce e maseriis and è masse; no rivarìn a tornâ a fâ sù lis muris!”. 5 I nestris nemîs a disevin: “Ur plombarìn parmìs cence che nancje no si visin; ju coparìn e o fasarìn finî lis voris”. 6 I gjudeus ch’a jerin a stâ framieç di lôr a vignirin a contânus dîs voltis: “O podês lâ di ce bande ch’o volês: ju cjatarês simpri cuintri di nô”. 7 Alore, tai tocs plui bas dal teren, daûr des muris, o fasei tancj splaçs e o metei il popul famee par famee, cu lis lôr spadis, cu lis lôr lancis e cui lôr arcs. 8 Dopo di vê controlât dut ben, mi cjapai sù e ur disei ai sorestants, ai magjistrâts e a dut il popul: “No stait a vê pôre di lôr! Visaitsi dal Signôr grant e trement; combatêt pai vuestris fradis, pai vuestris fîs e pes vuestris fiis, pes vuestris feminis e pes vuestris cjasis!”. 9 Cuant che i nestris nemîs a vignirin a savê che nô o jerin informâts di dut, Diu al fasè lâ in strucj il lôr progjet e o tornarin ducj a lis muris, ognidun a la sô vore. 10 D’in chê dì mieçs dai miei zovins a lavoravin e chei altris mieçs a stavin armâts di lancis, di scûts, di arcs e di coracis; i sorestants i stavin daûrji a dute la int di Gjude. 11 Chei ch’a fasevin sù lis muris e chei ch’a puartavin o ch’a prontavin lis cjamis, cuntune man a lavoravin e cun chê altre a tignivin strente la lôr arme. 12 Ducj i muradôrs, lavorant, a vevin ognidun la sô spade peade tai flancs. Il trombetîr al jere dongje di me. 13 Alore ur disei ai sorestants, ai magjistrâts e a dut il popul: “La vore e je grande e largje e nô o sin sparniçâts su lis muris e lontans un dal altri. 14 Pardut là ch’o sintarês il sun de trombe, intropaitsi ator di nô; il nestri Diu al combatarà par nô”. 15 Cussì o levin indenant cu lis voris, intant che miege de mê int e tignive prontade la spade di cuant che al jevave il soreli a cuant che a comparivin lis stelis. 16 E ancje in chê volte i disei a la int: “Ognidun ch’al passi la gnot in Gjerusalem insieme cul so aiutant, par fâ la vuaite cun nô vie pe gnot e par tornâ a tacâ la vore di dì”. 17 Jo, i miei fradis, i miei fameis e lis vuaitis che mi compagnavin simpri no si gjavarin mai la munture; ognidun al tignive la sô arme a puartade di man.
Notis:
- 4,1 - I asdodits a jerin la int di Asdod, te Filistee, dongje dal mâr. Plui di un gjudeu al veve cjoltis feminis di aventi (13,23).
- 4,4 - Il popul, avilît a muart, al ripet intune chest sproc plen di marum metût sot forme di poesie.
- 4,5 - Tant a son jù di cuarde i gjudeus di Gjerusalem e tant si ingjalissin i nemîs.
- 4,10 - Strissinât dal esempli di Neemie, che no si rint a pats, il popul si organize: une part a fâ la vuaite e une part a fâ lis voris. O sin denant di soldâts-lavorents.

robotstxt: allowed

filter: keep


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 5
ATIVITÂT DI GJESÙ IN GALILEE
La clamade dai prins dissepui
5 1 Une dì, che lui al jere su la rive dal lât di Gjenezaret e la fole si strengeve ator di lui e e scoltave la peraule di Diu, 2 al viodè dôs barcjis vueidis su la rive. I pescjadôrs a jerin dismontâts e a jerin daûr a lavâ lis lôr rêts. 3 Al montà suntune di chês barcjis, chê ch’e jere di Simon, e lu preà di slontanâsi un pôc de rive. Si sentà e si metè a insegnâi a la fole stant su la barcje.
4 Finît di fevelâ, i disè a Simon: “Va là ch’al è font e bute lis rêts insieme ai tiei compagns par pescjâ”. 5 Ma Simon i rispuindè: “Mestri, o vin sfadiât dute la gnot cence cjapâ nancje un pes; però, su la tô peraule, o butarai lis rêts”. 6 Lis butarin e a cjaparin tancj di chei pes che lis lôr rêts a tacarin a spreçâsi. 7 Alore a clamarin i compagns di chê altre barcje par ch’a vignissin a dâur une man. A vignirin e a jemplarin tant lis dôs barcjis che dibot a riscjavin di lâ sot. 8 Viodint chestis robis, Pieri si butà in genoglon denant di Gjesù disint: “Slontaniti di me, Signôr, ch’o soi un pecjadôr”. 9 Di fat Pieri e ducj chei ch’a jerin cun lui a restarin scaturîts dai tancj pes ch’a vevin pescjâts. 10 La stesse robe ur tocjà a Jacum e Zuan fîs di Zebedeu ch’a jerin compagns di Simon. E Gjesù i disè a Simon: “No sta vê pôre; di cumò indenant tu sarâs pescjadôr di oms”. 11 Alore lôr, menadis lis barcjis a tiere, a lassarin dut e i lerin daûr.
Mt 8,1-4; Mc 1,40-45
Gjesù al vuarìs un levrôs
12 Une dì, biel ch’al jere intune citât, i lè incuintri un levrôs e, a pene che lu viodè, si butà denant dai siei pîts e lu suplicà disint: “Signôr, se tu vuelis, tu puedis vuarîmi”. 13 Gjesù lu tocjà cu la man e i disè: “Lu vuei, vuarìs”. E la levre e sparì a colp. 14 I ordenà di no dîjal a dinissun: “Va invezit dal predi e fasiti viodi di lui. Po fâs l’ufierte pal sacrifici, come ch’al à distinât Mosè, par ch’e deventi une prove par lôr”. 15 La sô innomine si slargjave simpri di plui; une vore di int si dave dongje par scoltâlu e par fâsi vuarî des malatiis. 16 Ma Gjesù si ritirave tai lûcs fûr di man e li al preave.
Mt 9,1-8; Mc 2,1-12
Gjesù al vuarìs un om paralizât
17 Une dì al jere sentât e al insegnave. A jerin sentâts ancje un trop di fariseus e di dotôrs de leç, vignûts di tancj borcs de Galilee, de Gjudee e di Gjerusalem. E la potence dal Signôr e operave in lui e al vuarive la int. 18 Intant un pôcs di oms, puartant suntun jet un paralitic, a cirivin di fâlu passâ e di pojâlu denant di lui. 19 No rivant a puartâlu dentri par vie de fole, a montarin sul cuviert e lu molarin jù cul jet pai cops, juste tal mieç là ch’al jere Gjesù. 20 Viodint la lôr fede, Gjesù i disè: “Om, i tiei pecjâts son parâts jù”. 21 I dotôrs de leç e i fariseus a tacarin a cuistionâ disint: “Cui esal chel chi ch’al olse a fevelâ cussì cuintri di Diu? Cui puedial parâ jù i pecjâts, fûr di Diu?”. 22 Ma Gjesù, cognossûts i lôr resonaments, ur rispuindè “Parcè resonaiso cussì dentri di vualtris? 23 Esal plui facil dî: Ti son parâts jù i tiei pecjâts, o dî: Jeve sù e cjamine? 24 Poben, par ch’o sepis che il Fi dal om al à il podê su la tiere di parâ jù i pecjâts, – si voltà viers il paralitic disint –: Tal ordeni jo: jeve sù, cjape il to jetut e va cjase tô”. 25 Chel om al jevà sù dal moment denant di lôr, al cjapà sù il jetut là ch’al jere distirât e al lè cjase sô, ringraciant Diu. 26 A restarin ducj plens di marivee e a laudavin Diu. A disevin plens di timôr: “Vuê o vin viodudis propit robonis!”.
Mt 9,9-13; Mc 2,13-17
Clamade di Levi e cene cui pecjadôrs
27 Dopo di chestis robis, Gjesù al saltà fûr e al viodè un publican di non Levi sentât tal banc des tassis e i disè: “Ven daûr di me”. 28 Alore lui, implantât dut, al jevà sù e i lè daûrji. 29 Po Levi i preparà un grant gustâ in cjase sô. A jerin un grum di publicans e di altre int sentâts in taule cun lôr. 30 I fariseus e i dotôrs de leç a bruntulavin e ur disevin ai dissepui di Gjesù: “Parcè mo mangjaiso e bevêso cui publicans e cui pecjadôrs?”. 31 Ur rispuindè Gjesù: “Lis personis sanis no àn dibisugne dal miedi; a son invezit i malâts che ur covente. 32 Jo no soi vignût a clamâ i juscj, ma i pecjadôrs, par che si convertissin”.
Mt 9,14-17; Mc 2,18-22
La cuistion dal dizun
33 Alore i diserin: “I dissepui di Zuan a son saldo ch’a zunin e a prein; ancje i dissepui dai fariseus a fasin compagn. I tiei invezit a mangjin e a bevin”. 34 Ur rispuindè Gjesù: “Us parial just fâ zunâ i gnoçârs biel che il nuviç al è cun lôr? 35 Plui in là al vignarà ben il moment che il nuviç ur sarà puartât vie; in chê volte a zunaran”. 36 Ur diseve ancje une parabule: “Nissun nol sbreghe un toc di vistît gnûf par tacâlu tun vistît vieri; senò si cjate cul vistît gnûf sbregât e il toc tirât vie dal gnûf no si cumbine cul vistît vieri. 37 E nissun nol met vin gnûf in bufulis vieris; senò il vin gnûf al fâs spreçâ lis bufulis, si spant e si piert ancje lis bufulis. 38 Invezit il vin gnûf si lu met in bufulis gnovis. 39 E nissun nol domande vin gnûf dopo di vê bevût chel vieri, parcè che al dîs: il vieri al è plui bon”.
Mt 12,1-8; Mc 2,23-28
Notis:
- 5,3 - Crist al veve za clamât une volte Simon o Pieri, ma la pescje meraculose e veve tant impressionât i apuestui che Luche al tache propit di chi la clamade. L’ôr dal lât al jere tant che une place e al leve benon par fevelâi a la int.
- 5,14 - Stant che la levre e veve conseguencis ancje di ordin morâl, sociâl e cultuâl, Mosè al veve dât ordins precîs par che il ristabiliment al vignis ricognossût in forme uficiâl, dai predis (Lv 14,1-32).
- 5,24 - Nol è facil ni perdonâ i pecjâts ni vuarî un strupiât. La diference e je dome te esterioritât dal fat e duncje te pussibilitât di un control. Gjesù al vuarìs il cuarp par dî che al pò vuarî ancje l’anime e l’incontrâr. E ancje par meti in lûs l’aspiet globâl de salût e de malatie.
- 5,29 - La fieste e la ligrie a son motivadis dal fat che nol capitave ogni dì che un al onoràs certe int ritignude pecjadorie, e che chest un al fos un mestri cussì innomenât.
- 5,37 - Di chês bandis, il vin si lu conservave in bufulis di piel, che no lassavin travanâ. A pat che no si spreçassin o parcè che a jerin masse vieris o parcè che il vin al jere masse gaiart.


text:
Cemût si doprial?
IL CORETÔR ORTOGRAFIC FURLAN
Il Coretôr Ortografic Furlan al funzione tant che ducj i coretôrs ortografics: al analize il test, al segnale i erôrs di ortografie mantignint lis formis esatis e al sugjerìs lis corezions pussibilis.
Il COF al ricognòs plui di 70.000 lemis furlans e, fra chescj, lis variantis principâls e chês ecuivalentis, daûr des regulis de grafie uficiâl.
In plui dai lemis, al ricognòs dutis lis peraulis che a derivin des flessions des stessis.
Il Coretôr al è une vore util par risolvi i problemis di grafie ma al domande un buine cognossince dal lessic e de sintassi. Tant che la plui part dai coretôrs, il COF al funzione ben dome a nivel ortografic, duncje nol è in stât di capî se la peraule e je scrite juste ma si cjate intune posizion falade o se la peraule che si vûl doprâ, e che e cambie di significât su la base dal acent, e je corete o no.
Produzion e realizazion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: CLAAP Centri di Linguistiche Aplicade
Ripresis, editing video, post produzion: Intech srl
Vôs e presentazion: Veronica De Giorgio, Calt
Durade: 6.28 min.
Lenghe: Furlan
Sottitui: Talian
An: 2017
Distribuzion:
© ARLeF – Agjenzie Regjonâl pe Lenghe Furlane
Contats:
pueste eletroniche: arlef@regione.fvg.it
www.arlef.it


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
In Diu la vere pâs
4 1 Al mestri dal coro. Cun struments a cuardis. Salm. Di David.
2 Cuant che o berli, rispuindimi, Diu de mê justizie;
tai miei fastidis, viergimi une strade;
ve dûl di me e scolte la mê preiere.
3 Fîs di om, fin cuant sbelearêso la mê glorie,
larêso daûr dal nuie e cirarêso la bausie?
4 Tignît a ments che il Signôr pal so amì al fâs robonis,
il Signôr mi scolte cuant che o berli viers di lui.
5 Pensait ben dentri di vualtris e no stait a pecjâ;
inrabiaitsi tai vuestris stramaçs ma tasêt.
6 Ufrît sacrificis seont justizie
e stait fidâts tal Signôr.
7 A son tancj ch’a disin: “Cui nus daraial moments di gjonde?
Si è slontanade di nô, Signôr, la lûs de tô muse”.
8 Intal gno cûr tu âs metude la gjonde
plui di cuant che a àn forment e most in bondance.
9 A pene che mi pon, m’indurmidìs in pâs,
parcè che dome tu, Signôr, tu mi fasis polsâ sigûr.
Notis:
- 4 - Al è un salm di fiducie e di agrât viers Diu, risultive uniche de felicitât. I vv. 5 e 9 lu àn fat deventâ une preiere de sere.
- 4,5 - Test une vore ingredeât. Il sens al varès di jessi chest: si à di vê pôre di ofindi Diu e si à di preâlu e adorâlu te calme e tal cidin.
- 4,9 - Pâs e sigurece a son regâi che la misericordie di Diu ur dà a di chei che si fidin di lui.


text:
Statût regjonâl
Il statût regjonâl dal Friûl Vignesie Julie al è stât butât fûr cun la leç costituzionâl numar 1 dal 31 di Zenâr dal 1963 in atuazion dal articul 116 de Costituzion.
Il Friûl metût adun cun ce ch’al è restât ale Italie de provincie di Triest dopo la seconde vuere mondiâl al forme la regjon a statût speciâl Friûl Vignesie Julie. Triest al jere tornât sot la Italie tal 1954 ma si è vût di spietâ altris nûf agns prime che il stât talian al metedi in opare la autonomie proviodude de Costituzion.
Il statût regjonâl al à vût lis seguitivis integrazion e modifichis:
- Leç costituzionâl dal 23 di Setembar dal 1972 su la durade dal consei regjonâl;
- Leç costituzionâl dal 13 di Avrîl dal 1979 su la durade dal consei regjonâl;
- Leç costituzionâl dal 23 di Setembar dal 1993 cun modifichis dal statût;
- Leç costituzionâl dal 31 di Zenâr dal 2001 su la elezion direte dal president de regjon;
Leams[cambie | modifiche il codiç]
(talian) Statût regjonâl e leç costituzionâls


text:
Gjeologjie
La gjeologjie e je chê sience che essenzialmentri si prefisse la ricostruzion de storie de Tiere cu la investigazion de sucession dai avigniments fisics, chimics e biologjics che a àn determinât dilunc dai timps la evoluzion fin al stadi di cumò.
De fin dal secul XX la gjeologjie e à slargjât il so cjamp di investigazion a ducj planets e a chei altris cuarps solits che a fasin part dal sisteme solâr.
Viodude la vastitât e la complessitât des problematichis leadis a chest cjamp di studis, la Gjeologjie e je integrade cun altris dissiplinis, che a costituissin l'insiemi des Siencis de Tiere:
- la gjeofisiche pal studi de Tiere midiant de misurazion e de interpretazion di parametris fisics cun struments ponûts pal plui su la superficie terestre, dentri di poçs fin a une profonditât di pôcs chilometris de superficie o telerilevaments di satelits, integrâts cun concets di fisiche e sience dai materiâi;
- la mineralogjie pe analisi dai minerâi contignûts intai crets integrantsi cun chimiche e fisiche;
- la paleontologjie pal studi de evoluzion dai organisims vivûts su la superficie dal planet integrantsi cu la biologjie e la botaniche;
- la astronomie, cuant cierts fenomens a son gjenerâts in maniere direte de interazion de Tiere cun altris cuarps planetaris o stelârs (par esempli l'impat cuntun meteorit)


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 1
LIS TRADIZIONS DE STORIE PRIMITIVE
Creazion
1 1 Tal imprin Diu al creà cîl e tiere. 2 Ma la tiere e jere un vuluç e vueide, gnot fonde e jere sul mâr, e il spirt di Diu al svualampave parsore des aghis.
3 Diu al disè: “Ch’e sedi la lûs” e la lûs e comparì. 4 Diu al viodè che la lûs e leve ben e al metè la lûs di une bande e il scûr di chê altre. 5 Diu al metè il non di dì a la lûs e di gnot al scûr. E passà une sere e une buinore: prime zornade.
6 Diu al disè: “Che si planti la volte dal cîl tal mieç des aghis e ch’e dividi chestis aghis di chês altris”. E cussì al sucedè. 7 Diu al fasè la volte dal cîl ch’e divît lis aghis che a son sot de volte dal cîl di chês che a son sore de volte dal cîl, 8 e Diu al metè a la volte il non di cîl. E passà une sere e une buinore: seconde zornade.
9 Diu al disè: “Lis aghis che a son sot dal cîl che s’ingrumin dutis intun puest e che al vegni fûr il teren” e cussì al sucedè. 10 Diu al metè il non di tiere al teren e il non di mâr a lis aghis ingrumadis, e Diu al viodè che al leve ben.
11 Diu al disè: “La tiere che si taponi di vert: di jerbe cu la semence, di pomârs che a fasin su la tiere lis pomis seont la lôr cualitât e cu la semence intor”. E al sucedè propit cussì. 12 La tiere si taponà di vert: di jerbis cu la semence seont la lôr cualitât, di pomârs che a fasin lis pomis seont la lôr cualitât e cu la semence intor, e Diu al viodè che al leve ben. 13 E passà une sere e une buinore: tierce zornade.
14 Diu al disè: “Che a vegnin fûr lusôrs te volte dal cîl, par dividi il dì de gnot: par che a segnin lis fiestis, lis zornadis, e lis anadis; 15 lusôrs te volte dal cîl par fâ lûs su la tiere”. E al sucedè propit cussì. 16 Diu al fasè doi biei lusôrs: chel plui grant tant che paron dal dì e chel plui piçul tant che paron de gnot, e lis stelis. 17 Diu ju plantà te volte dal cîl par che a fasessin lûs su la tiere, 18 par che a paronassin al dì e a la gnot e par che a dividessin la lûs dal scûr, e Diu al viodè che al leve ben. 19 E passà une sere e une buinore: cuarte zornade.
20 Diu al disè: “Lis aghis che a sedin dut un sbulium di robe vive e i ucei che a svolin parsore de tiere in face de volte dal cîl” e al sucedè cussì. 21 Diu al creà lis grandis besteonis dal mâr e dut ce che al sglicìe e che al sbulìe ta l’aghe seont la sô raze e dutis lis bestiis cu lis alis seunt la lôr raze; e Diu al viodè che al leve ben. 22 Alore Diu ju benedì disint: “Lait in amôr, jemplait lis aghis dal mâr e i ucei che a ledin in amôr su la tiere”. 23 E passà une sere e une buinore: cuinte zornade.
24 Diu al disè: “La tiere ch’e buti fûr nemâi seont la lôr raze: besteam, nemâi che si strissinin e bestiis salvadiis sont la lôr raze” e al sucedè cussì. 25 Diu al à fatis lis bestiis salvadiis seont la lôr raze, il besteam seont la sô raze e dutis lis bestiis che si strissinin su la tiere seont la lôr raze, e Diu al viodè che al leve ben.
26 Podopo Diu al disè: “Fasìn l’om sul nestri stamp, che nus semei e che al fasi di paron sui pes dal mâr, sui ucei dal cîl, sul besteam, sui nemâi salvadis e su dutis lis bestiis che si strissinin par tiere”.
27 Diu al creà l’om sul so stamp,
lu creà sul stamp di Diu,
ju creà mascjo e femine.
28 Alore Diu ju benedì disint:
“Lait in amôr, multiplicaitsi
jemplait la tiere,
paronaitle e fasêt di parons
sui pes dal mâr,
sui ucei dal cîl
e su ducj i nemâi
che si strissinin su la tiere”.
29 Diu al zontà: “Viodêt che us doi dutis lis jerbis cu la semence che a son su la tiere, ducj i pomârs che a fasin pomis cu la semence intor: a saran vuestre mangjative. 30 A lis bestiis salvadiis, ai ucei dal cîl e a dut ce che si strissine su la tiere e che al à intorsi la vite, jo o doi par mangjative dut ce che al è vert” e cussì al sucedè. 31 Diu al cjalà ce che al veve fat e al leve propit ben. E passà une sere e une buinore: seste zornade.
Notis:
- 1,1 - Chest al è come il cjaveç di dute la storie: tal imprin, Diu al à fat dut. E je une veretât tant clare che la Bibie nancje no piert timp a dimostrâ che al esist Diu, parcè che dome un cence sintiment al pò dî che nol esist (Sal 14,1). Vuê si disarès che chest al è un “postulât”, vadì une robe che, se no si ametile, no pae la pene nancje di stâ a resonâ. Al è clâr, però, che chest si pò fâlu dome par fede, ch’e je un don di Diu. Ancje Zuan al tache il so vanzeli cussì: “Tal imprin al jere il Verbo” (Zn 1,1). “Creâ” (par ebraic barà) si doprilu dome pes voris di Diu.
- 1,3 - Par Lui, dî e fâ e je la stesse robe, ce che invezit nol è compagn par nô! Il mont al è “bon”, ven a stâi nol è opare di un trist, ma spieli dal boncûr di Diu. I sta al om, dopo, di no ruvinâ ce che Diu al à fat ben.
- 1,26 - Nol dîs in ce che l’om i samee a Diu, che chel lu disarà plui indevant la filosofie e la teologjie, ma però si capìs za che l’om al è diferent di ducj: Diu lu fâs cuntune certe solenitât e i dà la paronance sun dut.


text:
Al veve capît daurman che no sarès stade une baze par lui. Là che prin al jere dome lui — cui siei zûcs, i siei pipins, lis storiis che il pari i contave prin di durmî, lis cjançons che la mari i cjantave tal dopomisdì, lis sôs maraveis, i siei atacs di asme — e là che ducj a jerin simpri intor di lui, cumò a saressin stâts in doi, lui e il gnûf frut ch’al veve di rivâ. E cuant che po al veve savût ch’e jere une femine al jere stât inmò piês. E, magari cussì no, le veve pensade juste: chê gnove sûr e jere une biele scalogne par lui.
Al veve ancje capît che nol valeve lâ pes dretis: volê vêle in braç par lassâle colâ jù a biele pueste, ribaltâi la scune intant ch’e durmive, platâi la flascjute dal lat daûr dal frigo là ch’al jere dut chel polvar ingrumât, a fasevin dome lâ dut al piês, lu metevin inmò di plui in bande.
Al veve alore cirût di calmâsi e, tornade a cjapâ planc planchin indaûr la fidance dai gjenitôrs, int veve buride fûr une ch’e someave ch’e funzionàs. Al veve tacât a insegnâi a la sûr i colôrs ducj sbaliâts: la jerbe fûr tal prât e jere rosse; il grumâl zâl di cusine de mari al jere blu; l’auto ros dal pari al jere zâl e cussì indenant.
Sul imprin i gjenitôrs no i abadarin plui che tant – un tic di confusion tes primis peraulis al jere normâl – ma cuant che planc a planc chê cognossince falade si veve ben insedade te frute, a fuarce dai rinfuarçaments che il fradi i someteve ogni dì, a scomençarin a vê cualchi pinsîr.
Il prin al jessi strolegât al fo l’oculist, che i fasè a la frute une visite profonde, cun imprescj eletronics a pueste, ma al stabilì cence fal che la frute no jere daltoniche. Nol jere tai voi il probleme. Salacor al jere alc di “cognitîf” al veve dit. E chê peraule e veve metût in trambulis i gjenitôrs, lui lu veve capît, sintintju a fevelâ dopo cene sotvôs vie.
A faserin viodi la frute a cetancj specialiscj, e ducj a someavin un tichinin perplès, cence rivâ a cjatâ te frute alc che nol les pal just agâr. Fin che un istitût di Padue, cetant avanzât, al proponè di fâ un esam plui profondît, ch’al durave une setemane interie.
E cussì, almancul par une setemane, al veve rivât ta chel ch’al jere il so intindiment: mandâle vie di cjase. Nol saveve dî, però, s’al fos dal dut content intant che le cjalave a zuiâ te sale, tignintle di voli come che i vevin ordenât i gjenitôrs lâts in buteghe. E fo in chel che i cjapà, dopo cetant timp, un altri dai siei atacs di asme, ma cheste volte tant plui fuart. Ogni trat ch’al cirive di tirâ il flât i someave che tantis bufulutis scuris i lessin sù tal cjâf, e ogni pôc che i passavin denant dai voi la viste i si fluscave.
Al veve di jessi deventât daurman ruan, che ancje la frute lu cjalave in maniere strane. Al jere inmò piçul ma al jere usât a chei câs, al saveve ce fâ. L’unic ch’al zovave al jere il cortison, di cjolilu daurman. Ma nol rivave a jevâ sù, sflancât di ducj chei sfuarçs ch’al veve di fâ par cirî di tirâ dentri aiar. — Sù! Va di buride a cjolimi chê scjatule ch’e je tal bagn — al rivà a dîsi a la sûr. E jê si jevà sù daurman. — Chê blu, no chê zale — al zontà prin che jê e partìs di corse. Ma cuant che s’inacuarzè dal so fal al jere aromai masse tart.
di Gianluca Franco
#1081


text:
“Moviti frut, no vin timp di pierdi. Ancje se lis zornadis si son slungjadis, l’istès al ven scûr adore…. e tu sâs che ancje chest an o vin di lâ a scuedi chei cuatri carantans che a coventin par fâ dî messe a Cjargnà”.
E cussì ogni an, a pît, dopo le solite solecitazion di mê none, jo e jê o partivin pes cjasis di chês fameis che ancjemò a spietavin, cui il fi, cui il marît, a voltis il pari, partîts in vuere e mai plui tornâts.
“Almancul une messe par chei puarets che no savìn se son muarts, fats presonîrs, o pierdûts”. Chest si ripeteve mê none, strade fasint, fevelant di bessole. Puarete, in chê vuere, e veve pierdût doi fîs. Nelo e Gjovanin, doi biei zovins, cussì a contavin tal paîs, e che jê, a jere sigure che prime di murì ju varès viodûts su lis lôr gjambis zirâ la volte de androne. Cjaminâ cun jê in chês bielis zornadis di vierte, pai trois dai cjamps, biadelore verts, mi jemplave il cûr. Ma un an, chê gjonde par chê biele zornade che o vevi tant spietât si jere mudade intun brut pinsîr che come un carûl mi businave tal cjâf. O pensavi a gno pari che al jere un comunist, come chei che a vevin copât o fat presonîrs i miei barbis.“Cemût puedial jessi amì di chei che a àn copât, o fats presonîrs siei fradis? mi domandavi avilît.
No podevi savê, o jeri masse canai, che al jere stât chel cancar di Mussolini, i fassiscj che a vevin mandât in vuere i miei barbis. Come che no podevi savê che chei bruts pinsîrs a jerin nuie altri che lis bufulis di chei cuatri politics, che a contavin cul ingjan ae puare int par podê lâ a sentâsi a Rome. Ma par fortune chel brut pinsîr subit al jere sparît a pene che mê none viodintmi cussì lancurôs, mi à prometût che mi varès puartât a Cjargnà.
E ve ca, finalmentri chê zornade e jere rivade. Jo, me none, gnagne Angjeliche o jerin bielzà montâts, cun dute la clape dal paîs, su la coriere che nus puartave al templi di Cjargnà. Jo o jeri content come une pasche e soredut parcè in chê zornade o vevi la braùre ancje di podê lei i nons dai miei barbis su la lapide di marmul che e jere in chê grande glesie. Ma no dome par chest o jeri content. Gnagne Angjeliche e jere une femine gustose e dome il pinsîr di passâ une zornade ancje cun jê mi meteve ligrie. Ma se chel gust, come che si dîs, al jere vignût a cjaval, al è bastât pôc par che al tornàs vie a pît. Te glesie, a metât cerimonie, gnagne Angjeliche no podeve plui tignîle… Puare femine, no i restave che cisicâ inte orele di mê none che le compagnâsi fûr de glesie par lâ a poiâle di cualchi bande. Dit e fat. Ducj I trê o jerin bielzà fûr, tal biel mieç de place. E al bastave un moment, in chê volte lis feminis indevant cui agns a puartavin lis mudantis cul sclap. Al coventave dome un cjanton dulà che gnagne Angjeliche e aromai, za che jere, ancje mê none, a podessin fâ la pissade. Jo o vevi dome di stâ atent che nol rivâs nissun. E velis là, dutis dôs, in pins, dongje il mûr, crodint che nissun al podès viodilis. Ma sul plui biel de disbevude, cuant chê gnagne Angjeliche e mê none a pensavin di vêle fate francje, no passie propit par li la bande dai alpins. Mari mê, ce vergogne!!! Dut al jere finît intun bati mans, ridadis di gust e cun chel de trombe che ur sunave daûr. In chel moment, par l’imberdei o sarès lât sot tiere. Mancul mâl che incrosant i voi di gnagne Angjeliche, mi soi acuart che jerin biei e celescj come il cîl di chê zornade e che a dispiet de vergogne a ridevin istès, come se se nol fos sucedût nuie.


text:
Il numar 1089 – Cronachis di Saveri Sengar di Franco Marchetta CE LIBRI ISAL? Al è il libri che al à vinçût il 32sim Premi San Simon, tal 2011, lunc 99 pagjinis (15€). MA CE ISAL DENTRI, DI PRECÎS? A spiâ che il numar 1089 dal titul al à a cefâ cun Garibaldi al ven di pensâ che al sedi [...]
Tag: Franco Marchetta
Tu mi sês vignût dongje e tu mi âs dit: “Jo o soi Franco” e mi à plasût un grum sintî une vôs che e fâs chel pas che tu no tu fasaressis mai e po mai, vuelistu par l’imbaraç di sintîsi bessole in mieç a forescj, vuelistu parcè che tu deventis rosse intun marilamp cu la carnision che tu [...]
Udin mê ninine, a son passâts plui di cuarante agns di che volte che tu i âs regalât a une fantacine di disesiet, emozions e ingropaments di bussadis, lis primis par jê, provadis, preseadis, gjoldudis, cerçadis intal frescum dal puarti di glesiutis, a sotet in cjantons di zardins nassûts par ordin di gardenâi, vescui, ma vivûts ancje de int normâl, [...]
Mi riès une vore dificil scrivi chestis riis, ma o ai pensât che no podevi fâ di mancul, e che al è just saludâ cui che nus à dât tant e tânt nus à lassât. E je la seconde volte, in pôcs mês, che o scrîf un post di chest gjenar, e nol è biel, parcè che ciertis robis ti [...]
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un romanç pierdût di Elio Bartolini, Chi abita la villa, e al jere rivât propit dulà che si fevele che la domenie dal sîs di jugn dal [...]
Saveri Sengar, ancje se al saveve che al varès podût indurmidîsi di bot par sveâsi intun altri timp, al polsave cul nâs pal aiar su la poltrone te sô buteghe di anticuari, cuant che al jentrà di buride Arcjan Rinalt. “Siôr Sengar, viodêt ce che o ai cjatât!” al disè trionfant e i metè sul scritori un sfuei zalit [...]
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un articul dal 1982 intitulât Arte dell’Ottocento in Friuli, Lorenzo Bianchini, un pitôr avonde innomenât che al veve piturât i frescs de Madone des Graciis a [...]
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un libri râr dal ‘500 dal Fracastoro, cuant che al rivà Arcjan Rinalt e, pe prime robe, viodint in ce stâts che al jere il libri, i [...]
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidisi di bot par sveâsi intun altri timp. Cuant che al rivà, Arcjan Rinalt al tacà a dî che daûr dai siei studis al jere strani che il lûctignint Emo al ves consegnât tal 1479 un cuadri de Madone, [...]


text:
This is pre-release software and is supported by the QA Team. Please direct questions to their mailing list or #fedora-qa on Libera.Chat. Ducj i problemis o erôrs a àn di jessi segnalâts midiant di Red Hat Bugzilla. Il Progjet Fedora nol garantìs che al sedi adat o util. Lei lis Notis di publicazion par vê plui informazions su lis modifichis e lis gnovis funzionalitâts, e la pagjine Erôrs software comuns par vê informazions sui erôrs che si cjatin plui dispès e ce mût evitâju.
Une volte discjariade une imagjin, verifichile par sigurece e integritât. Par verificâ la tô imagjin, tache discjariant il file CHECKSUM relatîf inte stesse cartele de imagjin discjariade e seguìs chestis istruzions.
Tu puedis discjariâ chescj struments come imagjin complete di Fedora, opûr tu puedis instalâju doprant il gjestôr di software suntune instalazion esistente di Fedora.
Par instalâ une spin, si à di eseguî la spin sul computer e fâ clic sul colegament "Istale sul disc fis" che al sta sul scritori. Si vignarà vuidâts tal procès di instalazion cuntune secuence di domandis.
Dopo vê instalât il complès di software o la version complete di Fedora tu podarâs eseguî chescj struments inviant lis aplicazions che a corispuindin a lôr.


text:
Il ricognossiment uficiâl de minorance linguistiche furlane si fonde su trê leçs: la leç regjonâl n. 15 dal 1996, la leç statâl n. 482 dal 1999 e la plui resinte leç regjonâl n. 29 dal 2007.
La L.R. 15/96 e je stade il prin proviodiment legjislatîf che al à ricognossût in maniere uficiâl il furlan tant che “lenghe” e che al à stabilît a clâr la pussibilitât pai ents locâi di podêle doprâ tai conseis, te toponomastiche, e, in gjenerâl, tai rapuarts cui citadins. La leç regjonâl e à ancje individuât un organisim di pueste di politiche linguistiche – l’Osservatori pe lenghe e pe culture furlanis, sostituît tal 2005 di une agjenzie autonome: la Agjenzie regjonâl pe lenghe furlane (ARLeF) – e delineât i prins intervents tai setôrs de istruzion publiche e dal sisteme radiotelevisîf.
La L. 482/99 – ancje se e je rivade cuntune vore di ritart – e à permetût di completâ e di slargjâ i ambits di tutele che a jerin za stâts definîts de normative regjonâl. La leç statâl, di fat, e ten dentri une dissipline plui specifiche sul insegnament des lenghis minoritariis a scuele e e proviôt un dirit gjeneralizât di doprâ chestis lenghis in dutis lis aministrazions publichis dentri dal teritori delimitât. Ancje se par cumò in sostance no son aplicadis, a son une vore impuartantis ancje lis normis su la programazion te radiotelevision publiche.
Daspò di undis agns, di cuant che e je stade fate buine la L.R. 15/96 e daspò di vot agns de aprovazion di chê statâl, la Regjon e à sintût l’esigjence di “meti man” ae legjislazion linguistiche sul furlan e e à fat buine une gnove leç regjonâl di tutele: la L.R. 29/07 (Normis pe tutele e la valorizazion e promozion de lenghe furlane). Cheste sielte e je stade fate sore dut par superâ cierts limits de normative di prime e par meti in vore lis gnovis competencis cjapadis sù de Regjon dopo de riforme dal Titul V de Costituzion e de aprovazion dal D. Lgjs. 223/2002 (un specific decret atuatîf dal Statût di autonomie su lis minorancis).
-
Une regjon multilengâl
Intune Europe che e je daûr a fâ de diversitât linguistiche e dal multilinguisim un dai siei obietîfs strategjics – tant che al dimostre, par esempli, la istituzion dal 1n di Zenâr 2007 di un specific “Comissari european pal multilinguisim” – la regjon Friûl-Vignesie Julie e pues vê une part impuartantone pe sô situazion linguistiche uniche in dute Europe. Dome il Friûl di fat al pues svantâ, tal stes teritori, une convivence plurisecolâr e ancjemò vive di trê ceps linguistics dal Vieli Continent: latin (furlan e talian), gjermanic (todesc e comunitâts gjermanofonis) e sclâf (sloven e dialets slovens locâi). Cheste situazion e tocje in part ancje la Vignesie Julie dulà che di tancj secui a son comunitâts nostranis di cep latin e sclâf, une vore influençadis par rasons storichis de culture todescje.
Tai ultins agns a son stâts fats une vore di intervents, legjislatîfs e aministratîfs, par tutelâ un patrimoni linguistic e culturâl une vore complès e svariât pe storie, numar di fevelants e esigjencis di tutele. La comunitât plui gruesse, che o frontarin in mût aprofondît tai cjapitui indenant, e je chê furlane, presinte in 173 comuns tes ex-provinciis di Udin, Gurize e Pordenon.
Te fasse di confin tra Friûl-Vignesie Julie e Slovenie, si cjatin i 32 comuns di lenghe slovene. Cheste minorance nazionâl (za tutelade dal Memorandum di Londre dal 1954) e je rivade a vê, tai ultins dîs agns, altis formis di ricognossiment juridic di bande des istituzions regjonâls e statâls, tacant de leç 482/99. Di chel moment indenant e je stade fate buine ancje une leç specifiche pe minorance slovene (leç 38/2001), cun dentri proviodiments “gjenerâls” pe stesse minorance. In particolâr la leç e garantìs il dirit al non o al sô justament in lenghe slovene, e disvilupe il dirit al implei de lenghe tai rapuarts cu la aministrazion, te toponomastiche e te scuele, e cree un “Comitât istituzionâl paritetic pai problemis de minorance slovene” e e stice la colaborazion tra popolazions di confin e minorance e lis istituzions culturâls, cuntun rapuart di confront e scambi, par promovi e incressi lis politichis in setôrs similârs. Plui di resint la L.R. 26/2007 e à integrât la normative statâl, segnant lis liniis fondamentâls des politichis di intervent de Regjon a favôr de minorance.
Tal ultin lis comunitâts todescjis dal Friûl-Vignesie Julie a son presintis in cinc comuns de provincie di Udin: Sauris, Paluce, Pontebe, Malborghet-Valbrune e Tarvis. La regjon Friûl-Vignesie Julie e à promovût cu la L.R. 4/99 azions specifichis di tutele e valorizazion pes comunitâts gjermanichis, cun finanziaments pes ativitâts culturâls, ma soredut linguistichis, sedi di circui e associazions culturâls sedi dai cinc Comuns là che a si cjatin i citadins di lenghe todescje. Il percors di ricognossiment des comunitâts gjermanichis nostranis sul teritori regjonâl si è sierât tal 2009, cu la aprovazion dal prin test legjislatîf organic di tutele: la L.R. 20/09 su lis “Normis di tutele e promozion des minorancis di lenghe todescje dal Friûl-Vignesie Julie”.
-
L.R. 29/2007 su la tutele de lenghe furlane
Cuadri storic juridic
Il ricognossiment uficiâl de minorance linguistiche furlane al è une vore resint e si fonde su trê leçs: la leç regjonâl n. 15 dal 1996, la leç statâl n. 482 dal 1999 e la resinte leç regjonâl n. 29 dal 2007. Prime di chestis i unics riferiments ae lenghe furlane che a si podevin cjatâ in tescj normatîfs, sedi statâi sedi regjonâi, a vevin caratar dome incidentâl, o a jerin di tutele de lenghe dome intun plui larc dissen di promozion culturâl (in cheste suaze e je di meti ancje la leç regjonâl n. 68 dal 1981). A jerin duncje disposizions che a disvilupavin plui l’articul 9 de Costituzion taliane (tutele dal patrimoni culturâl), pluitost che il specific principi di tutele des minorancis, fissât dal articul 6 che al dîs che “La Republiche e tutele cun specifichis normis lis minorancis linguistichis”.
La L.R. 15/96 e je stade il prin proviodiment legjislatîf a ricognossi in mût uficiâl il furlan tant che “lenghe” e a fissâ la pussibilitât pai ents locâi di proviodi il sô implei tai rispetîfs conseis, te toponomastiche e, in gjenerâl, tai rapuarts cui citadins. La leç regjonâl e à ancje individuât un organisim specific di politiche linguistiche – l’Osservatori pe lenghe e pe culture furlanis, tal 2005 sostituît di une agjenzie autonome: la Agjenzie regjonâl pe lenghe furlane (ARLeF) – e ilustrât i prins intervents tai setôrs de istruzion publiche e dal sisteme radiotelevisîf.
La L. 482/99 – ancje se rivade cuntune vore di ritart – e à permetût di completâ e slargjâ i setôrs di tutele za definîts te normative regjonâl. Di fat la leç statâl e previôt une dissipline plui specifiche sul insegnament des lenghis minoritariis a scuele e e previôt un dirit gjeneralizât di implei di chestis lenghis in dutis lis aministrazions publichis dal teritori delimitât. Une vore impuartantis, ancje se no ancjemò in vore, ancje lis normis che a rivuardin la programazion te radiotelevision publiche.
Lis resons di une gnove leç
Passâts undis agns de aprovazion de L.R. 15/96 e vot de aprovazion di chê statâl, la Regjon e à vût esigjence di “meti man” ae legjislazion linguistiche sul furlan. Cheste sielte e je vignude de necessitât di superâ cualchi limit evident de normative citade, ancje su la fonde di gnovis competencis cjapadis de Regjon in conseguence de riforme dal Titul V de Costituzion e ancje de aprovazion dal D. Lgs. 223/2002 (un decret specific di metude in vore dal Statût di autonomie in teme di minorancis). Duncje tal Dicembar dal 2007 la Regjon e à fate buine la gnove leç regjonâl di tutele, la L.R. 29/2007, clamade “Normis pe tutele e valorizazion e promozion de lenghe furlane”, cjapant sugjeriments di cuatri diviersis propuestis di leç presentadis tal cors de IX Legjislature regjonâl tra cui il dissen di leç n. 257 proponût de Zonte regjonâl ai 18 di Jugn dal 2007 (“Normis pe tutele, valorizazion e promozion de lenghe furlane”) che al è stât il test di fonde cjapât in sede di Comission di Consei.
Secont il dissen di leç de Zonte regjonâl la gnove normative e veve di basâsi su cinc principis: 1) il rispiet des autonomiis (si previôt l’oblic pai Ents locâi e altris ents publics di fâ bon un plan di politiche linguistiche, ma lis sieltis di meti tal plan a vegnin dai podês dal stes ent); 2) il rispiet des libaris sieltis dai citadins (i ents publics a garantissin i servizis par furlan ma pai citadins a saran simpri dome une oportunitât, mai un oblic); 3) la sielte de Agjenzie Regjonâl pe Lenghe Furlane tant che ent responsabil de ativitât di indreçament, programazion e coordenament te metude in vore de leç; 4) la flessibilitât dai intervents (la leç e je complete dal pont di viste organic e struturâl, ma no fisse i parametris in mût rigjit); 5) lis verifichis (a son proviodûts no dome controi aministratîfs e contabii, ma ancje valutazions su la eficacitât des azions fatis). Il test vignût fûr de Aule dal Consei al à in sostance rispietât i cinc principis parsore esponûts ancje se in cualchi câs si è distanziât de propueste de zonte, cualchi volte par delimitâ la puartade, cualchi altre par slargjâle, altris ancjemò par fissâ istitûts juridics dal dut gnûfs. Tai prossims paragrafs o viodarìn i contignûts, lassant pal cjapitul 3 la tratazion de declarazion di ilegjitimitât costituzionâl di cualchi part dal test in esam.
Disposizions gjenerâls e delimitazion teritoriâl
La leç, dividude in 8 titui, e je fate di 34 articui. Il titul I (articui 1-5) al è dedicât aes disposizions gjenerâls. L’articul 1 al definìs i fins che la leç e vûl otignî, e duncje, par prime la tutele, la valorizazion e la promozion de lenghe furlane, te sôs espressions; in plui la Regjon si impegne a davuelzi une politiche ative di conservazion e svilup de culture e des tradizions de comunitât furlane. Pe prime volte intun at legjislatîf il furlan al è definît tant che “lenghe proprie” dal Friûl. L’articul 2 al fevele dai riferiments juridics fondamentâi (internazionâi, statâi, regjonâi) dal proviodiment: a nivel internazionâl, la Declarazion universâl dai dirits dal om, la Convenzion Europeane sui Dirits dal Om e Libertâts fondamentâls, il Strument de Iniziative Centrieuropeane pe protezion des minorancis nazionâls, i documents dal OCSE, sotscrits de Italie, la Cjarte Europeane pes lenghis regjonâls e minoritariis, il tratât costituzionâl de Union Europeane; a nivel statâl, la leç 482/1999; a nivel regjonâl, la leç dai 22 di Març dal 1996, n. 15. Stranementri no je nomenade la Convenzion cuadri pe protezion des Minorancis nazionâls dal Consei European, ancje se ratificade dal Stât Talian. L’articul 3 al definìs il teritori là che si apliche la leç, o ben chel delimitât daûr de L.R. 15/96 (la eventuâl modifiche de delimitazion teritoriâl e je dissiplinade des “Normis finâls” dal articul 32 che al dîs che dentri di 2 agns de jentrade in vore de leç, cun Decret dal President de Regjon, su la fonde di delibaris motivadis dai singui Conseis comunâi al è pussibil fâ la modifiche). Simpri l’art. 3 al proviôt iniziativis pe cognossince de lenghe tal rest de regjon e ancje intervents pai furlans emigrâts e, traviers convenzions, pai furlanofons de Regjon Venit. L’articul 4 al proviôt la pussibilitât di colaborâ cu lis istituzions des diferentis comunitâts di lenghe ladine dal Venit, dal Trentin/Südtirol e dal Cjanton dei Grisons, e ancje tra lis minorancis linguistichis internis (slovene, furlane e gjermanofone). L’articul 5 al conferme la grafie uficiâl de lenghe furlane (art. 13 L.R. 15/96), riviodint une eventuâl modifiche cun Decret dal President de Regjon, daûr propueste de ARLeF e di intese cu lis Universitâts di Udin e Triest. I ats e documents par furlan de Regjon, dai ents locâi e lôr ents strumentâi e concessionaris di publics servizis a son scrits te grafie uficiâl.
Impleis publics e toponomastiche
Il Titul II (articui 6-11) al fevele dai impleis publics de lenghe furlane. L’articul 6 al dissipline i impleis publics de lenghe furlane normant ce che al jere za proviodût de leç 482/99 e de jurisprudence de Cort Costituzionâl, slargjant la tutele. Lis normis si aplichin a ducj i Ents locâi, ai uficis e ents de Aministrazion regjonâl e ancje ai concessionaris di servizis publics che a operin tai comuns delimitâts. La puartade de norme è je stade dut câs ridusude tal ultin come (butât dentri in Aule al ultin moment par garantî la tignude de maiorance) che al dîs: “i ents interessâts a proviodin ae aplicazion progressive des disposizions daûr dai progjets obietîf anuâi, te suaze dai plans di politiche linguistiche”. L’articul 7 al proviôt che la cognossince de lenghe furlane e sedi atestade di une “certificazion linguistiche”. Cheste azion si considere necessarie sedi par fissâ une modalitât uniche e in linie cu lis diretivis europeanis par valutâ la cognossince dal furlan, sedi par permeti la aplicazion di cualchi norme za in vore. L’articul 8 al ordene che i comunicâts ae gjeneralitât dai citadins, e ancje lis altris informazions di caratar gjenerâl (tant che la comunicazion istituzionâl e la publicitât) a sedin fatis ancje in lenghe furlane. Ma ancje in chest câs e je stade proviodude une aplicazion progressive, tant che par l’art. 6. L’articul 9, che al torne a cjapâ ce che al jere za proviodût dal art. 7 de leç 482/1999, al sotlinie il dirit di doprâ la lenghe furlane tai Conseis comunâi e tai altris orghins colegjâi dai Comuns che a sedin te delimitazion teritoriâl, lassant ae autonomie dai singui ents la dissipline des modalitâts par garantî une traduzion par talian a cui che nol capìs la lenghe furlane. L’articul 10 al fâs jentrâ, dome tal teritori delimitât, l’implei visîf de lenghe furlane, dongje di chê taliane, te cartelonistiche stradâl e, in gjenar, di cualsisedi indicazion esponude al public (simpri cu la incognite de “aplicazion progressive”). Il Titul si siere cuntune norme specifiche (articul 11) dedicade ae toponomastiche in lenghe furlane. Par vê omogjeneitât tal implei dai toponims – soredut te cartelonistiche stradâl, une vore pandude tal teritori – la lôr denominazion uficiâl in lenghe furlane e je lassade ae ARLeF, di intese cui Comuns interessâts. Dut câs, su la fonde di ce che al è proviodût dal D. Lgs. 267/2000, i ents locâi a puedin fissâ di rindi uficiâl l’implei dai toponims bilengâi.
Il sisteme di insegnament e l’elenc dai docents cun competencis ricognossudis pal insegnament de lenghe furlane
Il Titul III (articui 12-18) al fisse i intervents tal cjamp de istruzion. L’articul 12 al met l’aprendiment e l’insegnament de lenghe furlane dentri di un procès educatîf plurilengâl tes scuelis de infanzie e tes scuelis primariis e secondariis di I grât intai Comuns delimitâts. La norme e previodeve ancje, tal moment di preiscrizion, il “dissens informât” dai gjenitôrs, che al dîs che“restant salve la autonomie dai istitûts scolastics”, i gjenitôrs, vint vût la informative e daûr de domande scrite de scuele, a comunichin la proprie volontât di refudâ l’insegnament de lenghe furlane. In chest mût al jere stât introdusût un favor – ancje se piçul – rispiet al sisteme de opzion linguistiche in vore, par la cuâl al veve di jessi il gjenitôr a ativâsi par domandâ l’insegnament dal furlan; favor, come che si viodarà, vanificât de pronunzie de Consulte. L’articul 13 al definìs la suaze dai rapuarts di colaborazion fra Regjon, Ufici scolastic regjonâl e lis autoritâts scolastichis in gjenar pai fins de metude in vore des disposizions de leç, cuant che i seguitîfs articui 14 e 15 a indichin il cjamp di aplicazion e di finanziament dulà che la Regjon e varà di costruî (cun specific regolament) il sisteme di insegnament regjonâl de lenghe furlane. In pocjis peraulis, la Regjon, tal rispiet de autonomie scolastiche, e je clamade a definî un sisteme struturâl di atuazion de leç, lant parsore ae logjiche framentarie de assegnazion dai fonts a progjet e indotant un “Plan aplicatîf di sisteme” che di volte in volte al zontedi la presince di furlan tes scuelis. La leç e previôt ancje la poie de Regjon ae produzion di materiâl didatic (art. 16). In chest procès une mansion fondamentâl le à la “Comission permanente pal insegnament de lenghe furlane”, organisim tecnic-sientific cul compit di supuart ae Direzion regjonâl tes ativitâts di poie aes istituzions scolastichis e di definizion di un cuadri di criteris pal aciertament des competencis dai docents. L’articul 17 al fronte il probleme de dibisugne dal personâl docent cun competencis in lenghe furlane; cun chest fin, in plui di previodi percors formatîfs cualificâts, e je previodude la creazion di une “Liste dai insegnants cun competencis ricognossudis pal insegnament de lenghe furlane”. Cul articul 18 la Regjon si impegne te ativazion di iniziativis di formazion e informazion pes fameis e a fâ cognossi il plan di introduzion de lenghe furlane tal sisteme scolastic; la Regjon e poie ancje iniziativis di insegnament de lenghe furlane pai adults, pai imigrâts e pes istituzions scolastichis che a son tai teritoris no delimitâts. Il Titul si siere (articul 19) cu la ativitât di “volontariât pe lenghe” daûr dal programe promovût de Generalitat de Catalunya “Voluntaris per la llengua”. Cun D. P. Reg. dai 23 di Avost dal 2011, n. 0204/Pres. la Regjon e à fat bon il regolament previodût dai articui 14, come 2, 17, come 5 e 18, come 6, de leç. Ca si cjatin lis disposizions pe metude in vore di ce che al previôt il Titul III de leç, in particolâr i articui 12, 14, comis 1 e 4, 15, 17, comis di 1 a 4 e 18, comis di 1 a 4 in materie di Plan aplicatîf di sisteme pal insegnament de lenghe furlane, in materie di acès ae Liste dai insegnants e lôr implei pal insegnament de lenghe furlane e in materie di intervents di promozion dal implei de lenghe furlane tal teritori regjonâl.
Media, associazionisim e planificazion linguistiche
Il Titul IV (articui 20-23) si ocupe dai intervents tal cjamp dai mieçs di comunicazion, cence gnovis di sostance, a part la prevision di un regolament specific pe dissipline des ativitâts contributivis. Stesse robe pal Titul V (articul 24) su lis ativitâts des associazions culturâls.
Une vore impuartant e inovatîf invezit al è il Titul VI (articui 25-27) che si ocupe di programazion. L’articul 25 al proviôt che l’ARLeF, ogni cinc agns, e proponi un Plan gjenerâl di politiche linguistiche (PGPL) fat bon cun Decret dal President de Regjon, sintude la Comission dal Consei di competence. Su la fonde dal PGPL e tignint cont de disponibilitât dal belanç, la Zonte regjonâl, daûr propueste dal ARLeF, e fâs bon il Plan des prioritâts di intervent (articul 26), là che a son fissâts i obietîfs di otignî tal an. L’articul 27 al previôt che ogni cinc agns i Ents locâi e i concessionaris di servizis publics a aprovedin un Plan speciâl di politiche linguistiche (PSPL) cun chê di fissâ i progjets obietîf di centrâ ogni an te suaze di ogni aree di intervent. La aprovazion e la aplicazion dai Plans speciâi di politiche linguistiche a son pai ents locâi e pai concessionaris di servizis publics cundizions par otignî i finanziaments previodûts de leç. Il Titul VII (articui 28-30) al rivuarde la metude in vore e la verifiche. L’articul 28 al definìs la mansion dal ARLeF (organisim competent pe definizion dai indreçaments di politiche linguistiche pal furlan) e al fisse i compits. L’articul 29 al fevele de clausule valutative, assegnant ae Zonte regjonâl il compit di presentâ ogni an al Consei une relazion sul stât de metude in vore de leç. Cun di plui ogni cinc agns, prime de presentazion dal PGPL pal cuincueni seguitîf, la Zonte e varà di presentâ al Consei un rapuart sui risultâts otignûts in tiermins di ampliament dal ûs de lenghe furlane. L’articul 30 al assegne al President dal Consei regjonâl il compit di convocâ, une volte ogni cinc agns, une Conference di verifiche e propueste par esaminâ il stât de metude in vore de leç. La leç si siere cul titul VIII, dedicât aes normis transitoriis e finâls.
-
La sentence de Cort Costituzionâl n. 159/2009
La impugnative dal Guvier
Al è risavût che il Guvier talian al à decidût, cul ricors 16 dai 18 di Fevrâr 2008, publicât in Gazete uficiâl dai 2 di Avrîl dal 2008, di impugnâ la leç regjonâl in peraule contestant siet ponts (articui: 6, come 2; 8, comis 1 e 3; 9, come 3; 11, come 5; 12, come 3; 14, comis 2, ultin periodi, e 3; 18, come 4). Prime di dut, secont il Guvier talian, l’oblic gjenerâl, par ducj i uficis de regjon, che a operin ancje tes areis fûr dal insediament dal grup linguistic furlan, di rispuindi par furlan e di produsi ancje par furlan ats comunicâts ae gjeneralitât dai citadins, e ancje di fâ comunicazion istituzionâl e publicitât, al larès cuintri ae leç 482/99 che e delimite l’implei de lenghe minoritarie dome tai comuns là che si cjate il relatîf grup linguistic. Cun di plui la leç regjonâl, postulant che “par garantî la traduzion a cui che nol capìs la lenghe furlane e pues jessi previodude la ripetizion dai intervents par talian, o ben il dipuesit tal stes moment dai tescj voltâts in forme scrite”, no garantìs une tutele suficiente ai no furlanofons. In chel pont la leç regjonâl e larès cuintri ancje cun “il valôr esclusîf dai ats tal test par talian” previodût de leç 482/99. Une altre rason di contrast si cjate tal articul che al previôt l’ûs di toponims ancje “dome par furlan”, che al va cuintri, a scoltâ il Guvier, de leç 482/99 e adiriture dal principi costituzionâl di egualiance dai citadins. L’art. 12, sul aprendiment scolastic de lenghe minoritarie, previodint il cussì clamât “dissens informât” al compuarte in sostance – secont dal Guvier – une imposizion aes istituzions scolastichis di impartî chest insegnament, jessint cuintri in chest mût cui principis de autonomie des istituzions stessis e, ancje ca, cul principi costituzionâl di egualiance. A violaressin il stes principi, e cun di plui l’art. 117 de Costituzion sul ripart di competencis tra Stât e Regjon, e l’art. 14, fissant l’insegnament de lenghe furlane par almancul une ore a setemane garantide. Tal ultin la poie pal furlan ancje tes scuelis regjonâls fûr de aree furlanofone, secont dal Guvier – o citi testualmentri – “pues determinâ une vore di risi di discriminazion pai docents e students de scuele publiche, e ancje pai citadins tal lôr rapuart cu lis aministrazions publichis locâls, e duncje ancje pai dipendents des aministrazions stessis”.
La declarazion di ilegjitimitât costituzionâl
Cu la Sentence n. 159/2009, publicade te Gazete uficiâl dai 27 di Mai dal 2009, la Cort costituzionâl e à dât in sostance reson al Guvier declarant la ilegjitimitât costituzionâl di ducj i articui impugnâts, gjavât fûr l’art. 18. Une sconfite cussì gruesse de Regjon e derive dal fat che la Cort e à considerât tant che unic parametri di costituzionalitât de normative regjonâl la leç 482/99, scuasit che e fos une leç costituzionâl o dut câs cuntune fuarce superiôr ae leç regjonâl, cuant che invezit la leç 482/99 stesse e lasse in mût clâr cjamp libar aes disposizions plui favorevulis aprovadis des Regjons. Di plui: la leç 482/99 e previôt la prevalence des leçs aprovadis des Regjons a Statût Speciâl te suaze des lôr competencis, par esempli lis normis da la 482/99 si aplichin “dome” se e je previodude une normative de bande de Regjon (spiâ l’art. 18 de leç 482/99). In precedence, invezit, la Cort Costituzionâl e veve plui voltis ribadît (dal 1983) che la tutele des minorancis linguistichis no je une materie di par se, ma un principi che ducj i sogjets publics a àn di rispietâ tal esercizi des propris competencis. Di chest al varès di vignî fûr che la leç 482/99 e je norme di principi pe legjislazion curint, ma no pues previodi nissun vincul pes materiis di esclusive competence regjonâl (tant che l’ordenament dai ents locâi e de Regjon). Plui intrigôs, come che o viodarìn tal prossim paragraf, il discors des ativitâts di insegnament. Si larès invezit in fal, a cjapâ dome i elements negatîfs de sentence. A son ancje di positîfs, sedi di caratar gjenerâl, sedi specific. Prime di dut la Consulte e à ribadît che il furlan al è a plen dirit une lenghe, e di conseguence che i furlans a son une “minorance linguistiche ricognossude”. Cun di plui pe prime volte si dîs a clâr che l’articul 3 dal Statût di autonomie – chel su lis lenghis de regjon – al fâs riferiment ancje al furlan. Tal ultin, la Cort, come che o viodarìn, e à metût a clâr tal dispositîf lis modalitâts che il legjislatôr al pues doprâ par otignî i stes risultâts traviers lis normis censuradis.
Conseguencis de sentence tal cjamp de istruzion
La Consulte, si veve dit, e à scancelât i ponts de leç che a fissavin il timp orari pal insegnament de marilenghe intune ore a setemane (par chei che a fasevin domande) e il sisteme dal cussì clamât “dissens informât” pe racuelte des opzions linguistichis pandudis dai gjenitôrs. Secont la Cort chestis normis no varessin comprometût masse il principi di autonomie scolastiche fissât de Costituzion. Cence jentrâ tal merit de sentence – za ogjet di opinions pluitost critichis di bande di cualchi costituzionalist – al devente dificil capî ce che e pues jessi la definizion di “cuote regjonâl dal Curriculo” daûr de Riforme dal Titul V de Costituzion, se une Regjon (che e à par altri in afidament il “coordenament” des istituzions scolastichis in zone di minorance, daûr dal citât D. Lgs. 223/2002) no pues nancje previodi une ore a setemane di insegnament di une dissipline di valence regjonâl dome par cui che al fâs domande. Al è di sotlineâ dut câs, che la sentence e salve ducj i principis previodûts de L.R. 29/2007, rivuart al dirit di insegnament te scuele. Ce che al è stât censurât de Cort a son i mûts di metude in vore di chescj principis. La sentence di fat, tal dispositîf, e descrîf ancje il percors normatîf che Regjon e Stât a àn di fâ par otignî in mût legjitim lis stessis normis, o ben i decrets atuatîfs dal Statût di autonomie. Par sierâ: de iure condito, al risulte necessari atuâ ad implen lis normis de L.R. 29/2007 che a dissiplinin l’insegnament curicolâr de lenghe furlane, la formazion dai docents e meti in pîts la liste dai insegnants in e di marilenghe (percors za tacât de Regjon traviers dal Regolament daûr dal D. P. Reg. dai 23 di Avost dal 2011, n. 0204/Pres.); de iure condendo, al va puartât insom il procès di adozion – za inviât in sede de Comission paritetiche Stât Regjon azion positive e propositive dal Comitât pe autonomie e rilanç dal Friûl, condividût di buine part des fuarcis politichis di maiorance e oposizion – di normis specifichis di atuazion dal Statût speciâl par riformâ i contignûts dal D. Lgs. 223/2002 secont dai sugjeriments de Consulte. Dome cussì al sarà pussibil pe Regjon, superâ lis dificoltâts di intervent intun setôr che la Costituzion e met tra lis competencis concorints, ma ancje, di fat e a decision esclusive dal Stât.


text:
Tabele periodiche
La tabele periodiche dai elements chimics cemût che la cognossin al dì di vuê e nas atôr dal 1870, cuant che Dmitri Mendeleev e cjapà il pês atomic come criteri di ordenament dai elements. Za intal 1789 Lavoisier al veve provât a organizâ i elements, ma cence un criteri convincent. Tal 1911 Henry Moseley al disvilupà il lavôr di Mendeleev, ordenant i elements pal numar atomic, par cui si pues cjatâ grups regolârs inte tabele. La precision di cheste tabele e je testemoneade dal fat che i puescj che a jerin vueits in chel timp, a forin daspò implenâts cui gnûfs elements discuvierts che si lavin a posizionâ in mût precîs tai puescj libars; par chest la tabele e je considerade un dai plui grancj risultâts de chimiche moderne.
La tabele e je dividude in grups e periodis: i grups (lis colonis de tabele) a riunissin i elements cu la stesse configurazion eletroniche esterne; i periodis invezit (lis riis de tabele) a partissin di un element che e à un eletron tal orbitâl s, par lâ indevant cun ducj i elements che'nd àn il numar atomic pi grant di un rispiet al precedent.
Leiende pai colôrs dai numars atomics:
- I elements numerâts in blu a son licuits a T = 298K e p = 1bar;
- chei in vert a son gas a T = 298K e p = 1bar;
- chei in neri a son solits a T = 298K e p = 1bar;
- chei in ros a son artificiâi e no presints naturalmentri su la Tiere (son ducj solits a T = 298K e p = 1bar).
- chei in grîs no son stâts ancjemò discuvierts.


text:
Par dîle dute, i nons ju sielzè la mari, ma il pari al lassà stâ, che jê e veve chê fisse za di timp. Gabriel e Rafaêl, nol podeve sei diferent, par che i doi zimui a jerin biei come doi agnui. Anzit, di plui.
Il pari al fasè une fiestone e il for ch’al parave indevant par dâi di ce mangjâ a la famee al restà sierât par trê dîs, che tant lui, ta chei trê dîs, nol jere in câs di rivâ a fâ pan. Al jere braurôs di chês dôs creaturis, e nol steve te cjamese di cori a cjase a braçolâju, ducj i doi intune, ogni moment ch’al podeve.
Gabriel e Rafaêl a cresserin biel svelts ma tant ch’a jerin compagns par difûr — cui stes cjavei a uso bocui di agnul, i stes voi a uso mâr di Cravuazie, la stesse piel a uso pierçul tal soreli — cussì a jerin diferents di caratar. E chest al fasè sucedi il câs ch’al mudâ a colp l’estri dal pari.
— A cui i vuelistu plui ben? A me o a lui? — i domandavin saldo i frutins cuant ch’al tornave dongje. — O savês che par me o sês compagns — ur rispuindeve lui intant ch’al cjoleve tal braç Rafaêl.
Ancje plui indenant, a scuele, si butarin fûr i lôr caratars diferents, e tant che Gabriel al jere curient cussì Rafaêl al jere galup. Tant par dâ une cerce di cemût ch’al jere l’implant, une dì ch’a fasevin i compits in terace, intant che Gabriel al scriveve sul cuader, Rafaêl s’inzegnà di sburtâ su la terace dal apartament di sot ducj i sbits ch’a jerin sul puiûl, ma no a stimis, ca o là, ducj dentri di une pignate di sugo metude a disfredâ. La Pine e jere capitade sù invelenade come un sbilf.
— Ce vûstu Pine, po! — le regolà il pari a pene sveât — A son frutats! Le àn petade e cumò le comedin! — E al veve mandât di corse Gabriel in buteghe a cjoli ce ch’al coventave par fâ indaûr il sugo.
Lant indenant cul timp nuie no mudà, ma il pari nol voleve fâ diferencis. Cuant ch’a rivavin lis pagjelis al sacodave ducj i doi cul stes venc. — Ma parcè mi petistu s’o ai la miôr pagjele de scuele? — al veve domandât une volte Gabriel dut spasimât. — Covential che ti rispuindi? Lu san aromai ancje chei ch’a lein.
Finidis ducj i doi lis scuelis — e su la regolaritât da l’esam di mature di Rafaêl e jere plui di cualchi puce — a panderin l’intenzion di fâ l’universitât. Il pari al fo un tic straneât.
— O fasevi cont di cjatâ un jutori tal for, cumò ch’o vês finît e ch’e scomence a dulîmi la schene — al disè cjalant Rafaêl. — Ma s’o volês cussì o cirarai ti contentâus, cence fâ preferencis.
E cussì Gabriel al le a lavorâ cul pari e Rafaêl al partì par Milan par fâ l’universitât, e ogni mês a scugnivin mandâi une sume ch’e cresseve par ordin cul timp. E se, une volte passâts dîs agns, Gabriel al provà a esplicâ che i studis di Rafaêl a varessin vût di jessi bielzà finîts nol cjatà il pari de sô. — Tas! Invidiôs che tu sês un! Sâstu tu di universitâts? Ce fevelistu a nando vie!
La schene dal pari no le in miôr cul timp, al incontrari, e cussì a un ciert pont al decidè di dâi seont al miedi che i tontonave di lassâ stâ il for e di passâ un pôcs di mês a Rogaska Slatina. Al clamà adun i fîs.
— O soi stuf, pôc ce dî. E je ore par me di molâ cheste strussie. E alore, stant che lis tassis di sucession ducj a disin di volê gjavâlis ma po si vuardin ben dal fâlu, o ài pensât ch’al è miôr se le justìn prime.
— Biel savint che no tu âs mai fat preferencis — al zontà Rafaêl.
— Juste apont, e nancje cheste volte o intint di fâlis. A Rafaêl i larà il for e a Gabriel la Duna, che no ‘nd’ è autos miôr par puartâ ator il pan.
E intant che il pari al jere a Rogaska Slatina, dentri di une setemane Rafaêl al cjatà di vendi il for, anzit dibot lu regalà, che tant nol saveve ce fâ di lui. E po vie di gnûf pes sôs. Gabriel al scugnì cjatâ di lavorâ intun altri for, là che però lu cjolerin come garzon, che cussì si paiavin mancul tassis, i motivarin.
Il pari nol ste nuie miôr. Cun di fat, lis plombis che si tirà sù une daûr chê altre cui amîs a Rogaska Slatina no i zovarin piç pal so malstâ, e nol passà masse timp ch’al rivà par lui l’ultime ore. E indaûr i doi zimui si cjatarin adun tor dal jet dal pari.
— O savês che us ai simpri volût ben — al disè chel cuntun fîl di vôs — e che par me o sês simpri stâts compagns. Però…
— Però?
— Però… — la vôs simpri plui flevare.
— Però?
— Però no soi mai rivât a gloti che le prime volte che i ai metût in bocje il cjucj a Gabriel mal à spudât fûr! — al rivà a finî il pari.
— Ma al è stât Rafaêl chel ch’al à spudât il cjucj, Gabriel lu à supât dut seneôs, no tu t’impensis? — e glossà la mari.
Il pari al sbalçà in senton, i voi sbarâts!
— Vuelistu dî che par dute la vite o ai falât?
di Gianluca Franco


text:
A son di sugûr plui di cincuante agns che a Midiusse si fâs la fieste dal perdon che dal 1978 e à tacât a clamâsi “Fieste dal paîs”. Tal 1962 però, la sagre e à tacât a sedi plui impuartante, cjapant pît e clamant ancje int foreste a fâ fieste, mangjâ e balâ. Si à començât a fâ plui reclamp e a clamâ a sunâ i grops plui cognossûts.
La assocjiazion ricreative di Midiusse, e à cussì pensât di dagji chest ricognossiment per ringraziâ ma soredut tigî a ments il lavôr di tute la int che a puartât indevant cheste tradizion paesane che tal doimîledodis a je ancjiemò sane e plene di entusiasm.
Eco une piçule mostre fotografiche che a fâs viodi ce che al are e ce che al è.
Un grazie di cûr a la int che nus à judât a tirâ su cheste mostre metint a disposizion lis lôr fotografiis:
Agostina Canciani, Alessandro Casasola, Alida Bergamasco, Alina Grattoni, Armando Mangoni, Barbara Chiaventi, Diego Odorico, Don Carlo Dorlich, Egilberto Chiaventi, Elisa Banello, Giovanni Vizzutti, Iole Battilana, Ivano Tuan, Laura Molinari, Linda Torossi, Marco Tuniz


text:
Americhe dal Nord
La Americhe dal Nord e je un continent dal emisferi setentrionâl de Tiere, tocjât a Est dal Ocean Atlantic, a Ovest dal Ocean Pacific, a Nord dal Mâr Glaciâl Artic e a Sud de Americhe dal Sud. Al rapresente la porzion setentrionâl des Americhis.
In chest continent si cjatin trê grançs paîs:
La Groenlandie, la isole plui grande tal mont, e je considerade sicu toc dal Nord Americhe, e e je logade tal Nord estrem, a Est dal Canadà. Al è un teritori autonom de Danimarcje. Simpri al larc des cuestis dal Canadà si cjate Saint-Pierre e Miquelon, l'ultin dai possediments francês in Americhe dal Nord.
Te estremitât Sud dal continent, intune piçule aree indicade sicu Americhe centrâl, si cjatin i paîs seguitîfs:
Tai Caraips a son putropis isulis, come:
- Stâts indipendents
- Antigua e Barbuda (Saint John's)
- Bahamas (Nassau)
- Barbados (Bridgetown)
- Cube (Avane)
- Dominiche (Roseau)
- Gjamaiche (Kingston)
- Grenade (St. George's)
- Haiti (Port-au-Prince)
- Republiche Dominicane (Santo Domingo)
- Saint Kitts and Nevis (Basseterre)
- Saint Vincent and the Grenadines (Kingstown)
- Sante Luzie (Castries)
- Trinidad e Tobago (Port of Spain)
- Possediments forescj


text:
An bisest
L'an bisest al è un an che al à un dì in plui, 366 invezit di 365, par fâ chest al si zonte un dì al mês di Fevrâr che al devente cussì di 29 dîs.
I agns bisescj a son stâts inventâts par mantignî la sincronie fra an civîl e il cicli des stagjons, intal passât cuant che nol jere, di lunc dai secui lis stagjons daûr de date no corispuindevin plui a chês veris. Si à di tignî iniment che l'an vêr al dure 365,2422 dîs, un pôc di plui dal an normâl di 365 dîs.
La regole che e dopre il calendari gregorian par stabilî cuai che a son i agns bisest e dîs che a son bisescj i agns che a si puedin dividi par 4 almancul che no sedin i agns dal secul (chei che a si puedin dividi par 100), in chel câs e àn ancje di jessi divisibii par 400.